
转讜住驻讜转





	讘砖诇诪讗 诇专讘讗 专讬砖讗 讘讚诇讗 驻专讬砖 讜住讬驻讗 讘讚驻专讬砖. 驻讬' 讘拽讜谞讟' 讻讬讜谉 讚诇讗 讗爪讟专讬讱 诇驻专讜砖讬 讜驻讬专砖 讗诪专讬' 讚讗转讬讗 诇诪讬诪专 讚讗驻讬诇讜 诪转 诇讗 讛讜讬 讙讟 讜讗讬谉 谞专讗讛 诇专''讬 讚讛讗 讙讘讬 讗讘讬讜 讗爪讟专讬讱 诇驻专讜砖讬 讜讙讘讬 讘谉 讗爪讟专讬讱 诇驻专讜砖讬 诇专' 讬讛讜讚讛 讚讗诪专 讬''讞 讞讜讚砖 讜诪讛 砖驻讬专砖 谞诪讬 讗诇讗 诇专讘 讗砖讬 诪讗讬 砖谞讗 专讬砖讗 讜诪讗讬 砖谞讗 住讬驻讗 讻讬讜谉 讚讘专讬砖讗 讻诪驻专砖 讬讜诐 讗讞讚 讚诪讬 注诇 讻专讞讬谉 诪转 讛讗讘 讗讜 讛讘谉 讚拽转谞讬 讻讙讜谉 砖诪转 讜诇讗 讛谞讬拽转讜 讻诇诇 讜讗诪讗讬 讛''讝 讙讟 讛讗 诇讗 谞转拽讬讬诐 讻诇讜诐 诪谉 讛转谞讗讬 讜讗讬谉 谞专讗讛 讚诇讻''注 诪转 讛讘谉 讛讬讬谞讜 砖诇讗 讛谞讬拽转讜 讻诇诇 讻讚驻讬专砖 讘诪转谞讬' 讜谞专讗讛 诇专''讬 诇驻专砖 讘砖诇诪讗 诇专讘讗 讻讜' 讜住讬驻讗 讘讚驻专讬砖 讚讛讜讗讬诇 讜驻讬专砖 砖转讬 砖谞讬诐 讜讚讗讬 诇爪注讜专讛 拽讗 诪讻讜讬谉 讜讗驻讬诇讜 诪转 讗讬谞讜 讙讟 讗诇讗 诇专讘 讗砖讬 讻讬讜谉 讚专讬砖讗 谞诪讬 讛讜讬 讘诪驻专砖 讬讜诐 讗' 讛专讬 谞诪讬 谞转讻讜讬谉 诇爪注讜专讛 讻讬讜谉 讚驻讬专砖 讜讗驻讬诇讜 诪转 诇讗 诇讬讛讜讬 讙讟 讻诪讜 讘住讬驻讗: 讜讛讜讜 诇讛讜 砖谞讬 讻转讜讘讬谉 讛讘讗讬谉 讻讗讞讚. 讛拽砖讛 讛''专 讗诇讞谞谉 讘驻专拽 讛讗讜诪专 (拽讚讜砖讬谉 讚祝 住讗:) 讚驻专讬讱 诪拽专讗讬 讟讜讘讗 诇专' 讞谞讬谞讗 讘谉 讙诪诇讬讗诇 讚诇讗 讘注讬 转谞讗讬 讻驻讜诇 诇讬诪讗 讚讛讜讬讗 讘' 讻转讜讘讬谉 讛讘讗讬诐 讻讗讞讚 讜讬''诇 讚讛转诐 讻讗讬讻讗 讚讗诪专讬 讚讛讻讗 讚诇专讘谞谉 拽讗诪专 诇讛讜 讗讬 谞诪讬 讗讬 讛讜讛 驻专讬讱 诇讬讛 讛转诐 诪讻讜诇讛讜 讘讛讚讬 讛讚讚讬 讛讜讬 诪砖谞讬 诇讛讜 讚讛讜讜 砖谞讬 讻转讜讘讬谉 讛讘讗讬谉 讻讗讞讚 讜注讜讚 讚砖驻讬专 诪爪专讬讱 诇讛讜 专讘讬 讞谞讬谞讗 讘谉 讙诪诇讬讗诇 讛转诐: 讜讙诪专讬谞谉 诪讬谞讬讬讛讜. 驻讬' 讘拽讜谞讟专住 讜诇讗 讛讜讜 砖谞讬 讻转讜讘讬诐 讛讘讗讬谉 讻讗讞讚 讚讻讜诇讛讜 诪爪专讬讱 诇讛讜 专' 讞谞讬谞讗 讘谉 讙诪诇讬讗诇 讘拽讚讜砖讬谉 (讙''讝 砖诐) 讜讗讬谉 谞专讗讛 诇讛专讘 专讘讬 讗诇讞谞谉 讚讛转诐 诇讗 诪爪专讬讱 诇讛讜 讗诇讗 讚诪砖谞讬 诇讛讜 讚讗讬谉 诪砖讜诐 讗讞讚 诪讛谉 诇诇诪讜讚 讚谞讬讘注讬 转谞讗讬 讻驻讜诇 讗讘诇 诇专讘讬 诪讗讬专 讚讬诇讬祝 诪讬谞讬讬讛讜 诇讗 注讘讬讚 砖诐 爪专讬讻讜转讗 讜讬砖 诇讜诪专 讚讬砖 讘讛谉 砖讜诐 爪专讬讻讜转讗:





专诪讘"谉

讗"诇 讘驻谞讬 砖谞讬' 讛"讝 讙讬讟讱 注"诪 砖转砖诪砖讬 讜讞讝专 讜讗诪专 讜讻讜'. 驻讬' 谞转谉 诇讛 讘转讞诇讛 讜讞讝专 讗讞"讻 讜讗诪专 诇讛 讘驻谞讬 讘' 讗讞专讬诐 讗讜转讜 讛讙讟 砖讘讬讚讱 讛专讬 讗转 诪讙讜专砖' 讘讜 注诇 转谞讗讬 讗讞专 诇讗 讘讟诇讜 讚讘专讬讜 讛专讗砖讜谞讬诐 讗转 讛讗讞专讜谞讬诐 讜讻讜' 砖诇讗 讘讗 诇讛讜住讬祝 诪讚诇讗 讗诪专 砖转转谞谞讬 诪讗转讬' 讝讜讝 诪讜住讬祝 注诇 转谞讗讬 讛专讗砖讜谉 诇注拽讜专 谞诪讬 诇讗 讘讗 诪讚诇讗 诪讘讟诇 转谞讗讜 讛专讗砖讜谉 谞诪爪讗 讛讙讟 诇讘注诇 讜诪转讙专砖' 讘转谞讗讬 砖谞讬 诪讗诪讬专讛 砖谞讬讬讛 讜讗注"讙 讚转谞讬讗 讘转讜住驻转讗 讛专讬 讝讛 讙讬讟讱 注"诪 砖转转谞讬 诪讗转讬诐 讝讜讝 讜讞讝专 讜讗诪专 讛"讝 讙讬讟讱 诪注讻砖讬讜 诇讬转讗 讗诇讗 讗驻讬诇讜 讗诪专 诇讛 讛专讬 讛讜讗 讙讬讟讱 诪注讻砖讬讜 讘诇讗 砖讜诐 转谞讗讬 讛讜讬 讙讟 讚拽讬"诇 讻专"诪 讚讗诪专 讘驻' 讛讝讜专' 注讚 砖讬讗诪专 诇讛 讛讬 讙讬讟' 讜讛讛讬讗 讻专砖讘"讙 讚讗诪专 砖讬讟诇谞讜 讛讬诪谞讛 讜讬讞讝讜专 讜讬转谞讜 诇讛 讜住讬驻讗 讚拽转谞讬 讘讟诇讜 讚讘专讬' 讛讗讞专讜谞讬诐 讗转 讛专讗砖讜谞讬诐 讛"谞 讛讜讗 讚讻讬讜谉 讚讗诪专 诇讛 讛专讬 讛讜讗 讙讬讟讱 注"谞讜 诇讬转谉 讙' 诪讗讜转 讝讜讝 讜拽讘诇讛 注诇讬讛 讛专讬 讘讟诇讜 砖谞讬讛谉 转谞讗谉 讛专讗砖讜谞讬诐 讜诇注讜诇诐 讗讬谞讜 诪转拽讬讬诐 讗讞专 讘讟诇讜 讜讗注"驻 砖谞讜转谞' 诇讜 诪讗转讬' 诇讗 拽讬讬诪' 讛转谞讗讬 砖讛专讬 讘讟诇讜 诇讜 讛讬诇讻讱 诪谞转讬谞讛 诪转讙专砖' 注诇 转谞讗讬 讝讛 讛砖谞讬 讜讗讬 住"讚 诇讛讗讬 转谞讗 砖讗讜诪专 注"诪 诇讗讜 讻讗讜诪专 诪注讻砖讬讜 讗转讬讛 诪讬诇转' 讻驻砖讟' 讚讗讬讛讜 诪转谞讬 讜诪讘讟诇 讗讚谞驻砖讬讛.
讜专砖"讬 讝"诇 讻转讘 诇讗 诪住专讜 诇讛 讘驻谞讬讛诐 砖讗诐 诪住专讜 诇讛 讗讬讙专砖讛 诇讛 讘讛讗讬 转谞讗讬 讜转讜 诇讗 诪爪讬 诇讗转谞讜讬讬 转谞讗讛 讗讞专讬谞' 讗诇讗 讻讱 讗诪专 讘驻谞讬讛诐 讻砖讗诪住专谞讜 诇讛 诇讗 讗诪住专谞讜 诇讛 讗诇讗 注"诪 讻谉 讜讞讝专 讜讗诪专 诇讛 讘驻谞讬 讘' 讜诪住专讜 诇讛 讜诇砖讜谉 讛讘专讬讬转' 砖讗讜诪专 讙诪' 讚拽转谞讬 讛"讝 讙讬讟讱 诪砖诪注 讻诪讜 砖驻讬'.
讗讘诇 诇砖讜谉 砖砖谞讜 讘转讜住' (讚,讝) 讗讬谞讜 砖讜讛 诇讻诇 讜讛讻讬 转谞讬讗 讛转诐 讗诪专 诇讘' 转谞讜 讙讟 诇讗砖转讬 注"诪 砖转诪转讬谉 诇讬 讘' 砖谞讬诐 讜讞讝专 讜讗诪' 诇讘' 转谞讜 讙讟 诇讗砖转讬 注"诪 砖转诪转讬谉 诇讬 讙"砖 讘讟诇讜 讚讘专讬讜 讛讗讞专讜谞讬诐 讜讗讬谉 讗' 诪谉 讛专讗砖讜谞讬诐 讜诪谉 讛讗讞专讜谞讬诐 诪爪讟专驻讬谉 诇讛 诇转转 诇讛 讛讙讟, 讜讝讛 拽专讜' 诇讚讘专讬 专砖"讬 讝"诇.
讜讗注驻"讻 谞专讗讛 砖讗诐 讗诪专 讻砖讗转谉 讙讟 诇讗砖转讬 注"诪 讗转谞谞讛 诇讛 讜讘砖注转 诪注砖讛 注诇 转谞讗讬 讗讞专 砖讚讘专讬讜 讛专讗砖讜谞讬诐 讗讬谞诐 讻诇讜诐 砖讛专讬 诇讗 讛转谞讛 注诪讛 讜讗驻讬' 讗诪专 诪转讞诇讛 讘驻谞讬 讘' 注"诪 讗转谉 诇讛 讙讟 讜讘砖注转 诪注砖讛 讛转谞讛 转谞讗讬 讗讞专 讘讟诇讜 讚讘专讬讜 讛专讗砖讜谞讬诐 讜诇讗 讚诪讬讗 诇讛讛讬讗 讚转谞讬' 讘转讜住驻转' 讘拽讚讜砖讬谉 讝讛 讗诪专 讘诪谞讛 讜讝讛 讗诪专 讘诪讗转讬诐 讜讛诇讱 讝讛 诇讘讬转讜 讜讝讛 诇讘讬转讜 讜讗讞"讻 转讘注讜 讝讛 讗转 讝讛 讜拽讚砖讜 讗诐 讛讗讬砖 转讘注 讗转 讛讗砖讛 讬注砖讛 讚讘专 讛讗砖讛 讜讻讜' 讚讗诇诪' 注"诪 讚注转 讛专讗砖讜谉 讙诪专讜 诪注砖讛 砖讗谞讬 讛转诐 讚住转诐 讛讜讗 讗讘诇 讛转谞讛 转谞讗讬 讗讞专 讗讬谉 诇谞讜.
讗讘诇 诇驻讬 讚专讻讜 砖诇 专砖"讬 讝"诇 讻讱 讬砖 诇讗讜诪专讛 砖讗诪专 诇讛 讘驻谞讬 讘' 讛专讗砖讜谞讬诐 注诪"讻 讗转谉 讜诇讞 诪住专 诇讜 讜讻砖诪住专 诇讛 诇讗讞专 诪讻谉 诪住专讜 诇讛 讘驻谞讬 讻诇讜' 住转诐 讜注诇 讛转谞讗讬诐 讛专讗砖讜谞讬诐 诪住专. 讜讛讗讬 讚拽转谞讬 讛"讝 讙讬讟讱 诇讗讜 讚讗诪专 讛讻讬 讘驻讬专讜' 讗诇讗 讚讛讜讗 讻诪讗谉 讚驻专讬砖 讜专讘 讗讞讗 诪砖讘讞讗 讝"诇 诪讜拽讬 诇讛 谞诪讬 讘诇讗 诪讟讗 讙讬讟讗 诇讬讚讛 诪转谞讗讛 拽诪讗.





专砖讘"讗

讛讗 讚诪拽砖讬谞谉: 讘砖诇诪讗 诇专讘讗 专讬砖讗 讘讚诇讗 驻专讬砖 讜住讬驻讗 讘讚驻专讬砖. 驻讬专砖 专砖"讬 讝"诇: 住讬驻讗 讘讚驻专讬砖 讜诪讛 讛讬讛 诇讜 诇驻专砖 讗诐 诇讗 诇讛拽驻讬讚 讗驻讬诇讜 讗诐 转诪讜转, 讗诇讗 诇专讘 讗砖讬 诪讗讬 砖谞讗 专讬砖讗 讜诪讗讬 砖谞讗 住讬驻讗 讘专讬砖讗 谞诪讬 讛讬讛 诇谞讜 诇讜诪专 讚诇讗 讛讜讬 讙讟 讻讬讜谉 讚诇讗 拽讬讬诪转讜 讻诇诇 砖诇讗 讛转讞讬诇讛 诇讛谞讬拽讜 讚注诇 讻专讞讬谉 诇专讘 讗砖讬 诪转 讛讘谉 注讚 砖诇讗 讛谞讬拽转讜 讻诇诇 拽讗诪专, 讜讛拽砖讜 注诇讬讜 讘转讜住驻讜转 讚诇专讘讗 谞诪讬 住讬驻讗 讗诪讗讬 讗讬谞讛 诪讙讜专砖转 讚讛讗 讗讬讻讗 诇诪讬诪专 讚诪讗讬 讚驻专讬砖 砖转讬 砖谞讬诐 讘讗讘 讗讬爪讟专讬讱 诇讬讛 讻讚讬 诇讛拽诇 注诇讬讛 讚讗讬 讘住转诐 讛讜讛 诇讬讛 诇砖诪讜砖讬讛 注讚 讚诪讗讬转, 讜讘讛谞拽讛 谞诪讬 转讬谞讞 诇专讘谞谉 讚讗诪专讬 砖转讬 砖谞讬诐 讗诇讗 诇专讘讬 讬讛讜讚讛 讛专讬 讗讛谞讬 驻讬专讜砖讜 诇讛讞诪讬专 注诇讬讛 诇讛谞讬拽 砖转讬 砖谞讬诐. 讜注讜讚 诪讗讬 拽讗 驻专讬讱 诇专讘 讗砖讬 讚讬诇诪讗 专讬砖讗 讘砖讛谞讬拽转讜 砖注讛 讗讞转 讜诇讗 讛住驻讬拽讛 诇讛谞讬拽讜 讬讜诐 转诪讬诐 注讚 砖诪转 讜专讘 讗砖讬 讘诪驻专砖 讬讜诐 讗讞讚 讚讜拽讗 拽讗诪专 讬讜诐 讗讞讚 讜诇讗 转讛谞讬 诇讛 砖注讛 讗讞转 讘讚诇讗 诪讗讬转 讛讗 诪讗讬转 讘砖注讛 讗讞转 住讙讬 讚诪讻诇 诪拽讜诐 讛专讬 谞转拽讬讬诐 讛转谞讗讬 砖讛谞讬拽转讜. 讜注讜讚, 讚讗诐 讻谉 诇诪讛 诇讬 诇讗讬转讜讬讬 住讬驻讗 讚讛讗 诪专讬砖讗 讛讜讗 讚驻专讬讱 诇讬讛 诇专讘 讗砖讬 讜诇讗 诪住讬驻讗. 讜驻讬专砖 专"讬 讝"诇: 讚讛讻讬 拽讗诪专, 讘砖诇诪讗 诇专讘讗 讚专讬砖讗 讘讚诇讗 驻专讬砖 讜讻讬讜谉 砖诇讗 驻讬专砖 讗讜诪讚讬谉 讚注转讜 砖诇讗 谞转讻讜讜谉 讝讛 讗诇讗 诇讬诪讬 讛爪讜专讱 讜讻讬讜谉 砖诪转 讗讬谉 讻讗谉 爪讜专讱, 讜讗祝 注诇 驻讬 砖诇讗 讛谞讬拽转讜 讻诇诇 讛专讬 讝讛 讙讟, 住讬驻讗 讘讚驻专讬砖 讜讻讬讜谉 砖驻专讬砖 讗讬讻讗 诇诪讬诪专 讚诇爪注讜专讛 拽讗 诪讬讻讜讜谉 讜讚讜拽讗 拽讗诪专, 讜讘专讬讬转讗 谞诪讬 诇讗 诇讛讜讬 讘讚驻讬专砖 讬讜诐 讗讞讚 讜讗诐 诪转 注讚 砖诇讗 讛谞讬拽转讜 讻诇诇 讗讬谞讜 讙讟 讻转谞讗 拽诪讗 讚诪转谞讬转讬谉 砖讛专讬 诇讗 谞转拽讬讬诐 讛转谞讗讬, 讗诇讗 诇专讘 讗砖讬 诪讗讬 砖谞讗 专讬砖讗 讜诪讗讬 砖谞讗 住讬驻讗 讻讬 讛讬讻讬 讚讘住讬驻讗 讗讬谞讜 讙讟 专讬砖讗 谞诪讬 诇讗 诇讬讛讜讬 讙讟 砖讛专讬 讻讬讜谉 砖诇讗 谞转讻讜讜谉 诇讬诪讬 讛爪讜专讱 讘讚讜拽讗 拽讗 诪转谞讛 讜讻讗诇讜 讗诪专 讘驻讬专讜砖 注诇 诪谞转 砖转谞讬拽讬 讬讜诐 讗讞讚 讗诐 讻谉 诪讗讬 砖谞讗 诪住讬驻讗 [讘谞讚驻住: 讘住讬驻讗] 讚讗诪专讬谞谉 诪转 讛讘谉 讗讬谞讛 诪讙讜专砖转 讻讬讜谉 砖诇讗 谞转拽讬讬诐 讛转谞讗讬, 讻谉 驻讬专砖讜 讘转讜住驻讜转.
讜诇注谞讬谉 驻住拽 讛诇讻讛, 讗诪专 诇讛 讛专讬 讝讛 讙讬讟讱 注诇 诪谞转 砖转谞讬拽讬 讗转 讘谞讬 砖转讬 砖谞讬诐 讜注诇 诪谞转 砖转砖诪砖讬 讗转 讗讘讗 砖转讬 砖谞讬诐 诪转 讛讘谉 讗讜 砖讗诪专 讛讗讘 讗讬 讗驻砖讬 砖转砖诪砖谞讬 砖诇讗 讘讛拽驻讚讛 讗讬谞讛 诪讙讜专砖转 讻专讘谞谉, 讜讻诇诇讗 讚讻讗讬诇 专讘讛 讘专 讘专 讞谞讛 讗诪专 专讘讬 讬讜讞谞谉 讻诇 诪拽讜诐 砖砖谞讛 专讘谉 砖诪注讜谉 讘谉 讙诪诇讬讗诇 讘诪砖谞转谞讜 讛诇讻讛 讻诪讜转讜 讞讜抓 诪注专讘 讜爪讬讚谉 讜专讗讬讛 讗讞专讜谞讛, 诇讗讜 讚讜拽讗 讛讜讗 讚诇讗 讗诪专讬谉 讗诇讗 讘讚讗讬讻讗 讟注诪讗 讚诪住转讘专 讜讻谉 讻转讘 专讘谞讜 讗诇驻讗住讬 讝"诇 讘驻专拽 讙讟 驻砖讜讟 讙诪专讗 讛诪诇讜讛 讗转 讞讘讬专讜 注诇 讬讚讬 注专讘, 讜讻谉 驻住拽 讛专诪讘"诐 讝"诇, 讜讘讬专讜砖诇诪讬 讙专住讬谞谉 专讘讬 讗讘讛讜 讘砖诐 专讘讬 讬讜讞谞谉 住讚专 住诪驻讜谉 讻讱 讛讜讗: 讗谞讗 驻诇谉 讘专 驻诇谉 诪拽讚砖 诇讬讱 讗谞转讬 驻诇讜谞讬转 讘转 驻诇讜谞讬转 注诇 诪谞转 诇讬转谉 诇讱 诪拽诪转 驻诇谉 讜诪谞讻住讬讱 诇讬讜诐 驻诇谉 讚讗讬 讗转讗 讬讜诐 驻诇谉 讜诇讗 讻谞住转讬讱 诇讗 讬讛讜讬 诇讬 注诇讱 讻诇讜诐 讗讬专注讜 讗讜谞住 专讘讬 讬讜讞谞谉 讗诪专 讗讜谞住讗 讻诪讛 讚诇讗 注讘讚 讻诇讜诪专 讚讗讬谉 讟注谞转 讗讜谞住, 讜专讬砖 诇拽讬砖 讗诪专 讗讜谞住讗 讻诪讛 讚注讘讚, 讻诇讜诪专 讚讬砖 讟注谞转 讗讜谞住, 讞讚 讘专 谞砖 讗拽讚诐 驻专讬讟讬谉 诇讗诇驻讗 讜谞讙讘 谞讛专讗 讗转讗 注讜讘讚讗 拽诪讬 专讘 谞讞诪谉 讘专 讬注拽讘 讗诪专 讛讗 讗诇驻讗 讗讬讬转讬 谞讛专讗, 讗讘讗 讘专 专讘 讛讜谞讗 讜专讘 讛讜谞讗 讘砖诐 专讘 讗讘讗 讛讜讛 诪爪诇讬 讚讬谞讙讘 谞讛专讛 讘讙讬谉 讚讬讛讬讘 驻专讬讟讬 讻诇讜诪专 讻砖讛拽讚讬诐 讝讜讝讬 诇讗诇驻讗 讜讘注讬 诪讛讚专 讘讬讛 讛讜讛 诪爪诇讬 讚讬谞讙讘 谞讛专讗 讻讬 讛讬讻讬 讚诇讬诪讗 诇讬讛 诇诪专讬 讗诇驻讗 讛讘 诇讬 驻专讬讟讬谉 讚讬讛讘讬转 讚讛讗 诇讗 诪爪讬转 诇注讘讜专讬, 讗砖讻讞转 讗诪专 专讘 讜专讘讬 讬讜讞谞谉 讜专讘讬 讗讘讗 住讘专讬谉 讻专讘谉 砖诪注讜谉 讘谉 讙诪诇讬讗诇 讻诇讜诪专 讚讗诪专 注讻讘讛 砖讗讬谞讛 诪诪谞讛 讛专讬 讝讛 讙讟 专讬砖 诇拽讬砖 讜专讘讬 谞讞诪谉 讘专 讬注拽讘 诇讗 住讘专讬谉 讻专讘谉 砖诪注讜谉 讘谉 讙诪诇讬讗诇 讞转讻讛 讚讚讛 讻诪讬 砖注讻讘讛 讜讞转讻讛 讚讚讛 讻诪讬 砖诇讗 注讻讘讛. 讜谞专讗讛 讚讙讬专住讗 讝讜 诪砖讜讘砖转 讜讗讬驻讻讗 讙专住讬谞谉 专讘 讜专讘讬 讬讜讞谞谉 讜专讘讬 讗讘讗 诇讗 住讘专讬谉 讻专讘谉 砖诪注讜谉 讘谉 讙诪诇讬讗诇 讚专讬砖 诇拽讬砖 讜专讘 谞讞诪谉 讘专 讬注拽讘 住讘专讬谉 讻专讘谉 砖诪注讜谉 讘谉 讙诪诇讬讗诇 讚讛讗 专讬砖 诇拽讬砖 讜专讘 谞讞诪谉 讬砖 讟注谞转 讗讜谞住 住讘讬专讗 诇讛讜 讻专讘谉 砖诪注讜谉 讘谉 讙诪诇讬讗诇, 讜诇驻讬 讙讬专住讗 讝讜 爪专讬讱 注讬讜谉 讗诐 讛诇讻讛 讻专讘谉 砖诪注讜谉 讘谉 讙诪诇讬讗诇 讻讬讜谉 讚拽讗 诪讜拽讬 诇讬讛 诇专讘 谞讞诪谉 讚讛讜讗 讘转专讗 讻讜转讬讛 讜拽讬讬诪讗 诇谉 讻专讘 谞讞诪谉, 讜注讜讚 讚注讘讚 注讜讘讚讗 讻讜转讬讛 讜诪注砖讛 专讘.



讗诪专 诇讛 住转诐 讛专讬 讝讛 讙讬讟讱 注诇 诪谞转 砖转谞讬拽讬 讗转 讘谞讬 注诇 诪谞转 砖转砖诪砖讬 讗转 讗讘讗 诪转 讛讘谉 讗讜 诪转 讛讗讘 讗驻讬诇讜 拽讜讚诐 砖转谞讬拽 讗转 讛讘谉 讜砖转砖诪砖 讗转 讛讗讘 讛专讬 讝讜 诪讙讜专砖转. 讜讗祝 注诇 驻讬 砖讬砖 诇讘注诇 讛讚讬谉 诇讞诇讜拽 讜诇讜诪专 讗诇讬讘讗 讚专讘谞谉 讚讗讬谞讛 诪讙讜专砖转 注讚 砖转拽讬讬诐 转谞讗讛 砖注讛 讗讞转 讻诪讜 砖讻转讘转讬 诇诪注诇讛 诪讻诇 诪拽讜诐 讛专讗砖讜谉 谞专讗讛 注讬拽专 诪谉 讛讟注诐 砖讻转讘转讬 讘诪砖谞转讬谞讜, 讜诇诪讗谉 讚驻住拽 讛诇讻转讗 讻专讘 讗砖讬 讜讚讗讬 讗祝 注诇 驻讬 砖诪转 讛讗讘 讗讜 讛讘谉 拽讜讚诐 砖砖诪砖转讜 讜诇讗 讛谞讬拽转讜 讻诇诇 讛专讬 讝讜 诪讙讜专砖转 诇讗 诪转 讛讗讘 讗诇讗 砖讗诪专 讗讬 讗讬驻砖讬 砖转砖诪砖谞讬 砖诇讗 讘讛拽驻讚讛 诪住转讘专讗 讚诪讙讜专砖转 讻讬讜谉 砖诇讗 讛拽驻讬讚 注诇讬讛 诇讛转谞讜转 注诪讛 讝诪谉 拽爪讜讘, 讗讘诇 诪爪讗转讬 讘转讜住驻转讗 砖谞讞诇拽讜 转谞讗 拽诪讗 讜专讘谉 砖诪注讜谉 讘谉 讙诪诇讬讗诇 讗驻讬诇讜 讘诪转谞讛 注诇讬讛 住转诐 讚讙专住讬谞谉 讛转诐 注诇 诪谞转 砖转砖诪砖讬 讗转 讗讘讗 讜讗诪专 讛讗讘 讗讬 讗讬驻砖讬 砖转砖诪砖谞讬 讛讜讗讬诇 讜诇讗 谞转拽讬讬诐 讛转谞讗讬 讗讬谞讜 讙讟 专讘谉 砖诪注讜谉 讘谉 讙诪诇讬讗诇 讗讜诪专 讗诐 讘专爪讜谉 讗诪专 讛专讬 讝讛 讙讟 讜讗诐 讘讛拽驻讚讛 讗诪专 讗讬谞讜 讙讟, 讜谞专讗讛 讚讚讜拽讗 谞拽讬讟 诇讛 讘诪转谞讛 住转诐 讚诇诪讟讛 诪诪谞讛 拽讗 转谞讬 转谞讗讬 诪驻讜专砖 注诇 诪谞转 砖转谞讬拽讬 讗转 讘谞讬 砖转讬 砖谞讬诐 讜注诇 诪谞转 砖转砖诪砖讬 讗转 讗讘讗 砖转讬 砖谞讬诐 讜谞转拽专注 讛讙讟 讗讜 讗讘讚 讜讻讜', 诪砖诪注 讚注讚 讛砖转讗 讘诪转谞讛 注诇讬讛 住转诐 拽讗诪专 讜讻讚拽转谞讬 诇注讬诇 诪讬谞讛 注诇 诪谞转 砖转砖诪砖讬 讗转 讗讘讗 讜注诇 诪谞转 砖转谞讬拽讬 讗转 讘谞讬 砖诪砖转讜 砖注讛 讗讞转 讛专讬 讝讛 讙讟, 讜讝讜 讜讚讗讬 讘住转诐 讛讬讗 讜诇讗 讘诪驻专砖.
砖诪砖讛 讗转 讛讗讘 讬讜诐 讗讞讚 讗讜 砖讛谞讬拽讛 讗转 讛讘谉 讬讜诐 讗讞讚 讜讗驻讬诇讜 砖注讛 讗讞转 讜注讚讬讬谉 讛谉 拽讬讬诪讬谉 诇专讘讗 讚讗讜拽讬 诪转谞讬转讬谉 讘住转诐 讗讬谞讛 诪讙讜专砖转 讚住转诐 讻诪驻专砖 讻诇 讝诪谉 砖爪专讬讱 诇讜 讛讜讗, 注讚 砖讬驻专砖 诇讛 讝诪谉 讬讚讜注, 讜诇专讘 讗砖讬 住转诐 讻诪驻专砖 讬讜诐 讗讞讚 讛讜讗 注讚 砖讬驻专砖 诇讛 讝诪谉 讬讚讜注 讗诇讗 砖爪专讬讻讛 诇讛谞讬拽 讗转 讛讘谉 转讜讱 砖转讬 砖谞讬诐 诇诇讬讚转讜 砖讛讜讗 讝诪谉 讛谞拽转讜 砖诇 讘谉, 讜专讘谞讜 讗诇驻讗住讬 讝"诇 驻住拽 讻专讘 讗砖讬 讚讘转专讗 讛讜讗 讜讗祝 注诇 讙讘 讚讗拽砖讬谞谉 诇讬讛 讜讗住讬拽谞讗 讘拽砖讬讗 讛讬诇讻转讗 讻讜转讬讛 讚讛讗 诇讗 讗住讬拽谞讗 讘转讬讜讘转讗, 讜讗讬讻讗 诪讗谉 讚讗诪专 讻讬讜谉 讚讚讬拽讗 诪转谞讬转讬谉 讻讜转讬讛 讚专讘讗 讛讬诇讻转讗 讻讜转讬讛 讻诪讜 砖讻转讜讘 讘讛诇讻讜转 讛专讘 讝"诇 讜讛专诪讘"诐 讝"诇 驻住拽 讻专讘 讗砖讬.
讜诇注谞讬谉 转谞讗讬谉 砖讘诪诪讜谉 砖讻讬讜爪讗 讘讝讛, 讗诐 讗诪专 诇讜 讘讬转 讝讛 谞转讜谉 诇讱 讘诪转谞讛 注诇 诪谞转 砖转讝讜谉 讗转 讘谞讬 讗讜 讗转 讗讘讬 讜诇讗 驻讬专砖 诇讜 讝诪谉, 讗讬讻讗 诇诪讬诪专 讚诇专讘讗 爪专讬讱 诇讝讜谞谉 讻诇 讬诪讬 讞讬讬讛谉, 讜诇专讘 讗砖讬 讻诪驻专砖 注诇 诪谞转 砖转讝讜谉 讬讜诐 讗讞讚 讗讜 砖注讛 讗讞转 讚诪讬, 讜讗讬讻讗 诇诪讬诪专 讚诇讻讜诇讬 注诇诪讗 诇注谞讬谉 诪诪讜谞讗 住转诐 讻诪驻专砖 讻诇 讬诪讬 讞讬讬讜 讚诪讬 讚诇讗 驻诇讬讙 专讘 讗砖讬 讗诇讗 诇讙讘讬 讙讬讟讬谉 诪砖讜诐 讚诇爪注讜专讛 拽讗 诪讬讻讜讬谉 讜讛讗 爪讬注专讛 讬讜诐 讗讞讚 讗讜 砖注讛 讗讞转. 讜专讘 讞住讚讗 讜专讘讗 讜专讘 讗砖讬 讘讛讗 驻诇讬讙讬 专讘 讞住讚讗 住讘讬专讗 诇讬讛 讚诇转谞讗 拽诪讗 讚诪转谞讬转讬谉 住转诐 讻诪驻专砖 讬讜诐 讗讞讚 讚诪讬 诇讙讘讬 讙讬讟讬谉 诪砖讜诐 讚诇爪注讜专讛 拽讗 诪讬讻讜讬谉 讜讛讗 爪讬注专讛 讜诪砖讜诐 讚讗拽砖讬转讬讛 诇讬砖谞讗 讚诪转谞讬转讬谉 讚拽转谞讬 讻诪讛 讛讬讗 诪谞讬拽转讜 砖转讬 砖谞讬诐 讚诪砖诪注 讚讞讬讜讘 讛谞拽转讛 砖诇 讝讜 砖转讬 砖谞讬诐 讗驻讬拽 诇讛 诇诪转谞讬转讬谉 诇讘专 诪讛讬诇讻转讗 讜讗讜拽诪讛 讻专讘谉 砖诪注讜谉 讘谉 讙诪诇讬讗诇, 讜专讘讗 住讘专 讚诇注谞讬谉 讝讛 讙讟 讻诪诪讜谉 讜住转诐 讻诪驻专砖 讻诇 讝诪谉 讛爪专讬讱 诇讜 拽讗诪专 讚诇讗 讗诪专讜 讚诇爪注讜专讛 拽讗 诪讬讻讜讬谉 讗诇讗 讘讗讬爪讟诇讬转 讜讚讜诪讛 诇讜, 讚讻讬讜谉 砖讛转谞讛 注诇讬讜 讘驻讬专砖 砖转转谉 诇讜 讗讬爪讟诇讬转讜 爪专讬讻讛 诇拽讬讬诐 转谞讗讜 砖讛转谞讛 注诇讬讛 讚诇爪注讜专讛 拽讗 诪讬讻讜谉 诇讛砖诇讬诐 转谞讗讜 砖驻讬专砖 诇讛 讗讘诇 诇讙讘讬 讛讗讬 讻讬讜谉 讚诇注谞讬谉 诪诪讜谉 诪转谞讛 住转诐 讻诪驻专砖 讻诇 讬诪讬 讞讬讬讜 讗祝 诇讙讘讬 讙讬讟讬谉 讻谉, 讗讬 谞诪讬 讚诇讗 讗诪专讜 诇爪注讜专讛 拽讗 诪讬讻讜讬谉 讗诇讗 诇讛讞诪讬专 注诇讬讛 讜诇讗 诇讛拽诇 注诇讬讛, 讜专讘 讗砖讬 住讘专 讻讬讜谉 讚讗讬转 诇讛讜 诇专讘谞谉 讚诇讙讘讬 讙讬讟讬谉 诇爪注讜专讛 拽讗 诪讻讜讬谉 讗祝 讘讝讜 谞讗诪谉 [讘谞讚驻住: 谞讗诪专] 讚诇爪注讜专讛 拽讗 诪讻讜讬谉 讜讗驻讬诇讜 诇讛拽诇 注诇讬讛 讗诇讗 讚讗驻讬诇讜 诪转谞讬转讬谉 专讘谞谉 讛讬讗 讜诪转谞讬转讗 诇讗 驻诇讬讙讜 讜诪转谞讬转讬谉 讛讻讬 拽讗诪专 讬讜诐 讗讞讚 诪砖转讬 砖谞讬诐 诇讗驻讜拽讬 诇讗讞专 砖转讬 砖谞讬诐 讚诇讗, 讗讘诇 诇讙讘讬 诪诪讜谞讗 诇讻讜诇讬 注诇诪讗 诇讛专讜讞讛 拽讗 诪讬讻讜讬谉 讜住转诐 讻诪驻专砖 讻诇 讬诪讬 讞讬讬讜 拽讗诪专. 讜爪专讬讱 转诇诪讜讚, [讜讘谞讚驻住: 讜爪专讬讱 注讬讜谉].



转谞讜 专讘谞谉 讗诪专 诇讛 讘驻谞讬 砖谞讬诐 讛专讬 讝讛 讙讬讟讱 注诇 诪谞转 砖转砖诪砖讬 讗转 讗讘讗 讜讞讝专 讜讗诪专 诇讛 讘驻谞讬 砖谞讬诐 注诇 诪谞转 砖转转谞讬 诇讬 诪讗转讬诐 讝讜讝 诇讗 讘讟诇讜 讚讘专讬讜 讛专讗砖讜谞讬诐 讗转 讛讗讞专讜谞讬诐 专爪转讛 诪砖诪砖转讜 专爪转讛 谞讜转谞转 诪讗转讬诐 讝讜讝 讜讻讜'. 驻讬专砖 专砖"讬 讝"诇: 讻讙讜谉 砖诇讗 诪住专讜 诇讛 讘驻谞讬 讛砖谞讬诐 讛专讗砖讜谞讬诐 砖讗诐 诪住专讜 诇讛 讗讬讙专砖讗 诇讛 讜转讜 诇讗 诪爪讬 诇讗转谞讜讬讬 转谞讗讛 讗讞专讬谞讗 讗诇讗 讻讱 讗诪专 讘驻谞讬讛诐 讻砖讗诪住专谞讜 诇讛 诇讗 讗诪住专谞讜 讗诇讗 注诇 诪谞转 讻谉 讜讞讝专 讜讗诪专 诇讛 讘驻谞讬 砖谞讬诐 讗讞专讬诐 转谞讗讬 讗讞专 讜诪住专讜 诇讛, 讘讻讬 讛讗 讛讜讗 讚讗诪专讬谞谉 砖讛讜讗 讬讻讜诇 诇讘讟诇 转谞讗讜 讛专讗砖讜谉, 讜讻谉 讻转讘讜 专讘讜转讬谞讜 讘注诇讬 讛转讜住驻讜转 讝"诇 砖讗诐 诪住专讜 诇讛 讘转谞讗讬 讛专讗砖讜谉 砖讜讘 讗讬谞讜 讬讻讜诇 诇讘讟诇 讚讘专讬讜 讛专讗砖讜谞讬诐 讚拽讬讬诪讗 诇谉 讻专讘讬 讚讗诪专 讻诇 讛讗讜诪专 注诇 诪谞转 讻讗讜诪专 诪注讻砖讬讜 讚诪讬 讜诪住转诪讗 讛讗 讘专讬讬转讗 讻讜转讬讛 讗讝诇讛 讜讗诐 讻谉 讻讬讜谉 砖讙讬注 讙讟 诇讬讚讛 讻诇 讛讬讻讗 讚诪拽讬讬诪讗 转谞讗讛 诪讙讜专砖转 讜讗驻讬诇讜 谞转拽专注 讛讙讟 讗讜 谞讗讘讚 诪讙讜专砖转 诇讻砖转砖诇讬诐 转谞讗讛, 讜讻谉 讻转讘 专讘讬谞讜 讗诇驻讗住讬 讝"诇 讘转砖讜讘讛 讚诪砖讛讙讬注 讙讟 诇讬讚讛 讗讬谞讜 讬讻讜诇 诇讘讟诇 讛讙讟 砖谞转谉 诇讛 注诇 转谞讗讬 讘诪注讻砖讬讜 讜讘注诇 诪谞转 拽诇 讜讞讜诪专 诪砖谞转拽专注 讛讙讟 讗讜 谞讗讘讚 讚诪拽讬讬诪讗 转谞讗讛 讜诪转讙专砖转 诇诪驻专注,讜讗讬 拽砖讬讗 诇讱 讛讗 讚讙专住讬谞谉 讘驻专拽 拽诪讗 讚拽讬讚讜砖讬谉 讜讗讬转讗 讘讘讘讗 讘转专讗 驻专拽 讛住驻讬谞讛 砖谞讬 砖讟专讜转 讛谉 讝讻讜 讘砖讚讛 讝讜 诇驻诇讜谞讬 讜讻转讘讜 诇讜 讗转 讛砖讟专 讞讜讝专 讘砖讟专 讜讗讬谉 讞讜讝专 讘砖讚讛 注诇 诪谞转 砖转讻转讘讜 诇讜 讗转 讛砖讟专 讞讜讝专 讘讬谉 讘砖讟专 讘讬谉 讘砖讚讛, 讚讗诇诪讗 讗祝 讘注诇 诪谞转 讞讜讝专 讜诪讘讟诇 转谞讗讜, 讛讗 讻讘专 诪讜转讘讬 诇讛 专讘讜讜转讗 讝"诇 讜诪驻专拽讬 诇讛 讚讻讬讜谉 讚讗诪专 注诇 诪谞转 讛讜讛 诇讬讛 讻诪讗谉 讚讗诪专 诇讗 转拽谞讛 讗诇讗 讘砖讟专, 讜讗讬 诇讗讜 讚诪住转驻讬谞讗 讗诪讬谞讗 讚讗讬谉 注讬拽专 诇拽讜砖讬转诐 讻诇诇 讚讛转诐 砖诇讜讞讬谉 砖讜讬谞讛讜 讜诪讘讟诇 砖诇讬讞讜转讜 讜讗讝讬诇 讻诇 讗讬诪转 讚讘注讬 讜讛讻讬 拽讗诪专 诇讛讜 注诇 诪谞转 砖转注砖讜 砖诇讬讞讜转讬 讝讛 砖转讻转讘讜 诇讜 讗转 讛砖讟专 讜诇讗 转注讻讘讜 讗转诐 讘讻转讬讘转讜 讻诇 讝诪谉 砖讗讬谉 讗谞讬 讞讜讝专 讘讬 讗讘诇 讘转讜诇讛 讘讚注转 讛拽讜谞讛 讜讚讗讬 讗讬谞讜 讞讜讝专 讚讗讬诇讜 讗诪专 诇讞讘专讜 讝讻讛 讘砖讚讛 讝讜 注诇 诪谞转 砖转讻转讜讘 [讘谞讚驻住: 砖讗讻转讜讘] 讗转 讛砖讟专 讻讜转讘 讛讜讗 讗转 讛砖讟专 讘注诇 讻专讞讜 讜诪拽讬讬诐 转谞讗讜 讜讝讻讛 讘砖讚讛讜 诇诪驻专注 讜讛讬讬谞讜 讚谞拽讟 诇讛 讘讗讜诪专 诇注讚讬诐 讜诇讗 谞拽讟 诇讛 讘诪转谞讛 注诐 讛讝讜讻讛 讘注爪诪讜, 讜讛讛讜讗 讚讗诪专 诇讛 讗讬 诇讗 讗转讬谞讗 诪讻讗谉 讜注讚 转诇转讬谉 讬讜诪讬谉 诇讬讛讜讬 讙讬讟讗 讜讗诪专 讞讝讜 讚讗转讗讬 讞讝讜 讚讗转讗讬 讜讗诪专 砖诪讜讗诇 诇讗 砖诪讬讛 诪转讬讗, 讜讗讜转讬讘 诪讬谞讛 讗讘讬讬 诇专讘讗 讚讗诪专 讙诇讜讬讬 诪讬诇转讗 讘讙讬讟讗 诪讬诇转讗 讛讬讗, 讜驻专拽讬谞谉 讗讟讜 讛转诐 诇讘讟讜诇讬讛 拽讗 诪讬讻讜讬谉 讚诪砖诪注 讚讗讬诇讜 诪讘讟诇 诇讬讛 讘驻讬专讜砖 诪讘讜讟诇, 讗讬讻讗 诇诪讬诪专 讚讛转诐 讘讚诇讗 讗诪专 诇讛 诪注讻砖讬讜 讗讬 谞诪讬 讘砖诪住专讜 讘讬讚 砖诇讬砖, 讗诇讗 讜讚讗讬 讛讗 讚讗诪专讬谞谉 讛讻讗 讚讬讻讜诇 诇讘讟诇 讚讘专讬讜 讛专讗砖讜谞讬诐 讚讜拽讗 讘砖诇讗 诪住专讜 诇讬讚讛 讘驻谞讬 砖谞讬诐 讛专讗砖讜谞讬诐, 讜讘转讜住驻转讗 诪讜讻讬讞 讻谉 讜拽专讜讘讬诐 讚讘专讬 讛转讜住驻转讗 诇讚讘专讬 专砖"讬 讝"诇 讚讙专住讬谞谉 讛转诐: 讗诪专 诇砖谞讬诐 转谞讜 讙讟 诇讗砖转讬 注诇 诪谞转 砖转诪转讬谞讬 诇讬 砖转讬 砖谞讬诐 讜讞讝专 讜讗诪专 诇砖谞讬诐 转谞讜 讙讟 诇讗砖转讬 注诇 诪谞转 砖转转谉 诇讬 诪讗转讬诐 讝讜讝 诇讗 讘讟诇讜 讚讘专讬讜 讛讗讞专讜谞讬诐 讗转 讛专讗砖讜谞讬诐 讛专砖讜转 讘讬讚讛 专讜爪讛 诪诪转谞转 专讜爪讛 转转谉, 讗诪专 诇砖谞讬诐 转谞讜 讙讟 诇讗砖转讬 注诇 诪谞转 砖转诪转讬谉 诇讬 砖转讬 砖谞讬诐 讜讞讝专 讜讗诪专 诇砖谞讬诐 讗讞专讬诐 注诇 诪谞转 砖转诪转讬谉 诇讬 砖诇砖 砖谞讬诐 讘讟诇讜 讚讘专讬讜 讛讗讞专讜谞讬诐 讗转 讛专讗砖讜谞讬诐, 讜讻转讘 讛专诪讘"谉 谞"专 讚讗祝 注诇 驻讬 讻谉 谞专讗讛 砖讗诐 讗诪专 讻砖讗转谉 讙讟 诇讗砖转讬 注诇 诪谞转 讻谉 讗转转谞谞讜 诇讛 讜讘砖注转 诪注砖讛 谞转谉 注诇 转谞讗讬 讗讞专 砖讚讘专讬讜 讛专讗砖讜谞讬诐 讗讬谞谉 讻诇讜诐 砖讛专讬 诇讗 讛转谞讛 注诪讛 讜讗驻讬诇讜 讗诪专 诇讛 诪转讞诇讛 讘驻谞讬 砖谞讬诐, 注诇 诪谞转 讻谉 讗转谉 诇讬讱 讙讟 讜讘砖注转 诪注砖讛 讛转谞讛 转谞讗讬 讗讞专 讘讟诇讜 讚讘专讬讜 讛专讗砖讜谞讬诐, 讜诇讗 讚诪讬讗 诇讛讛讬讗 讚转谞讬讗 讘转讜住驻转讗 讚拽讬讚讜砖讬谉 讝讛 讗讜诪专 讘诪谞讛 讜讝讛 讗讜诪专 讘诪讗转讬诐 讜讛诇讱 讝讛 诇讘讬转讜 讜讝讛 诇讘讬转讜 讜讗讞专 讻讱 转讘注讜 讝讛 讗转 讝讛 讜拽讚砖讜 [讘谞讚驻住: 讛讗砖讛] 讗诐 讛讗讬砖 转讘注 讗转 讛讗砖讛 注砖讜 讚讘专讬 讛讗砖讛 讜讗诐 讛讗砖讛 转讘注讛 讗转 讛讗讬砖 讜注砖讜 讚讘专讬 讛讗讬砖, 讚讗诇诪讗 注诇 讚注转 专讗砖讜谉 讙诪专讜 诪注砖讛, 砖讗谞讬 讛转诐 讚住转诐 讛讜讗 讗讘诇 讛转谞讛 转谞讗讬 讗讞专 讗讬谉 诇谞讜 讗讘诇 诇驻讬 讚专讻讜 砖诇 专砖"讬 讝"诇 讻讱 讬砖 诇讜 诇讗讜诪专讛 砖讗诪专 讘驻谞讬 砖谞讬诐 讛专讗砖讜谞讬诐 注诇 诪谞转 讻谉 讗转谉 讜诇讗 诪住专 诇讛 讜讻谉 讘驻谞讬 讛讗讞专讜谞讬诐 讜诇讗 诪住专 诇讛 讜讻砖诪住专 诇讛 诇讗讞专 讻谉 诪住专 诇讛 讘驻谞讬 讻讜诇诐 住转诐 讜注诇 转谞讗讬谉 讛专讗砖讜谞讬诐 诪住专 讜讛讗 讚拽转谞讬 讛专讬 讝讛 讙讬讟讱 注诇 诪谞转 诇讗讜 讚讗诪专 讛讻讬 讘驻讬专讜砖 讗诇讗 讚讛讗 讻诪讗谉 讚驻专讬砖, 注讚 讻讗谉, 讜诪讬讛讜 诇驻讬 讚讘专讬 讛转讜住驻转讗 砖讻转讘转讬 谞专讗讬谉 讛讚讘专讬诐 讚讗驻讬诇讜 讘砖讗诪专 诇讛 注诇 诪谞转 讻谉 讜讻谉 讗转谉 诇讬讱 讙讬讟讬讱 讜讻砖谞转谞讜 诇讛 讛讝讻讬专 [讘谞讚驻住: 诇讜] 转谞讗讬 讗讞专 诇讗 讘讟诇讜 讚讘专讬讜 讛专讗砖讜谞讬诐 讻讬讜谉 砖诇讗 讘讟诇谉 讘驻讬专讜砖 讚讘诪讜住专 诇注讚讬诐 讻注谞讬谉 讛转讜住驻转讗 讗讬谉 诇讜诪专 讻讚讘专讬 专讘讬谞讜 谞"专 讗诇讗 砖讗讬谉 讝讛 转谞讗讬 讗讞专 讗诇讗 转讜住驻转 转谞讗讬谉 诇讜诪专 讗讜 专讗砖讜谉 讗讜 讗讞专讜谉, 讜讛讗讬 讚谞拽讟 诇讛 讘转讜住驻转讗 讘砖谞讬 讻转讬 注讚讬诐 讛讜讗 讛讚讬谉 诇讻转 讗讞转 讗诇讗 讚诪砖讜诐 讚讬谞讗 讚住讬驻讗 谞拽讟 讛讻讬 讚诪住讬讬诐 讘讛 讜讗讞讚 诪谉 讛专讗砖讜谞讬诐 讜讗讞讚 诪谉 讛讗讞专讜谞讬诐 诪爪讟专驻讬谉 诇讬转谉 诇讛 讙讬讟讛, 讜讛专讘 讘注诇 讛注讬讟讜专 讝"诇 驻讬专砖讛 讗驻讬诇讜 讘砖谞转谉 诇讛 讘驻谞讬 砖谞讬诐 讛专讗砖讜谞讬诐 讜讗驻讬诇讜 讛讻讬 讬讻讜诇 诇讘讟诇 转谞讗讜 讜诇讛转谞讜转 注诇讬讛 转谞讗讬 讗讞专 注讚 砖讬转拽讬讬诐 讛转谞讗讬 讚诇讗 讗诪专讜 讻诇 讛讗讜诪专 注诇 诪谞转 讻讗讜诪专 诪注讻砖讬讜 讗诇讗 讚诇讻砖讬转拽讬讬诐 讛转谞讗讬 讗讬讙诇讬 诪讬诇转讗 讚诪讛讛讬讗 砖注转讗 讗讬讙专砖讬 诇讛 讜讗讬 驻砖讟讛 讬讚讛 讜拽讘诇讛 拽讚讜砖讬谉 诪讗讞专 讗讜 砖讗讘讚 讛讙讟 讗讜 砖谞转拽专注 拽讜讚诐 拽讬讜诪讜 砖诇 转谞讗讬 诪讙讜专砖转 讗讘诇 讘讬谞讬 讘讬谞讬 讬讻讜诇 讛讜讗 诇讜诪专 讗讬谞讬 专讜爪讛 讘转谞讗讬 讝讛 讜讗讬谞讛 诪讙讜专砖转 诪讚讙专住讬谞谉 诇注讬诇 讗诪专 专讘讗 诪转拽谞转讜 砖诇 讛诇诇 谞诇诪讜讚 讗诪专 诇讗砖转讜 讛专讬 讝讛 讙讬讟讬讱 注诇 诪谞转 砖转转谞讬 诇讬 诪讗转讬诐 讝讜讝 讜谞转谞讛 诪讚注转讜 诪讙讜专砖转 讘注诇 讻专讞讜 讗讬谞讛 诪讙讜专砖转, 讗诇诪讗 讗祝 注诇 讙讘 讚讛转谞讛 注诇讬讛 讘注诇 诪谞转 讬讻讜诇 讛讜讗 诇讜诪专 讗讬谞讬 专讜爪讛 讘转谞讗讬 讝讛, 讜诪住转讘专讗 讚诇讗 讻讜转讬讛 讚讘注诇 诪谞转 讜讚讗讬 讗讬谞讜 讬讻讜诇 诇讞讝讜专 讘讜 讻讚讻转讘讬谞谉 诇注讬诇, 讜专讗讬讬转讜 诪讚专讘讗 讗讚专讘讛 讗讬驻讻讗 砖诪注转 诪讬谞讛 讚讗诐 讗讬转讗 讚讬讻讜诇 讛讜讗 诇讞讝讜专 讘讜 讜诇讘讟诇 转谞讗讜 诇诪讛 诇讬讛 诇诪讬诇祝 诪转拽谞转讜 砖诇 讛诇诇 讜诪砖讜诐 讚谞转讬谞讛 讘注诇 讻专讞讜 诇讗 砖诪讛 谞转讬谞讛 讚讛讗 讗祝 讻砖转诪爪讗 诇讜诪专 讚讘注诇诪讗 砖诪讛 谞转讬谞讛 讛讻讗 讗讬谞讛 诪讙讜专砖转 讚讻诇 砖讗讬谞讜 专讜爪讛 讘拽讬讜诐 转谞讗讜 讘讟诇讬 诪讘讟诇 诇讬讛, 讗诇讗 讜讚讗讬 砖诪注 诪讬谞讛 讗讬 诇讗讜 讚谞转讬谞讛 讘注诇 讻专讞讜 诇讗 砖诪讛 谞转讬谞讛 讜讻诇 讛诪转谞讛 注诇 诪谞转 砖转转谉 诇讬 讻讱 诇讚注转讜 拽讗诪专 讛讗 谞诪讬 讛讜讬讗 诪讙讜专砖转 讜讗祝 注诇 驻讬 砖讗讬谞讜 专讜爪讛 讘拽讬讜诐 转谞讗讜 讜讝讛讜 讘讟讜诇讜, 讜注讜讚 讚讗诪专讬谞谉 讘驻专拽 拽诪讗 讚拽讚讜砖讬谉 讗诪专 专讘讬 讗诇注讝专 讛转拽讚砖讬 诇讬 讘诪谞讛 讜谞转谉 诇讛 讚讬谞专 诪拽讜讚砖转 讜讬砖诇讬诐 诪讗讬 讟注诪讗 讻讬讜谉 讚讗诪专 诇讛 诪谞讛 讜讬讛讬讘 诇讛 讚讬谞专 讻诪讗谉 讚讗诪专 诇讛 注诇 诪谞转 讚诪讬 讚讗诪专 专讘 讛讜谞讗 讗诪专 专讘讬 讻诇 讛讗讜诪专 注诇 诪谞转 讻讗讜诪专 诪注讻砖讬讜 讚诪讬, 讜讗拽砖讬谞谉 注诇讬讛 诪讛讗 讚转谞讬讗 讛转拽讚砖讬 诇讬 讘诪谞讛 讜讛讬讛 诪讜谞讛 讜讛讜诇讱 讜专爪讛 讗讞讚 诪讛诐 诇讞讝讜专 讗驻讬诇讜 讘讚讬谞专 讛讗讞专讜谉 讛专砖讜转 讘讬讚讜, 诇讜诪专 砖讗讬谞讜 讻诪转谞讛 注诇 诪谞转 砖讗转谉, 讗诇诪讗 讘讗讜诪专 注诇 诪谞转 讗讬谞讜 讬讻讜诇 诇讞讝讜专 讘讜 讚讗讬 讬讻讜诇 诇讞讝讜专 讘讜 诪讗讬 拽讜砖讬讗 诇注讜诇诐 诪拽讜讚砖转 诇诪驻专注 诇讻砖讬砖诇讬诐 讜讗讬 驻砖讟讛 讬讚讛 讜拽讘诇讛 拽讬讚讜砖讬谉 诪讗讞专 讘谞转讬诐 讗讬谞讛 诪拽讜讚砖转 诇砖谞讬 讜讛讬讬谞讜 讚专讘讬 讗诇注讝专, 讗讘诇 讗讬 讞讝专讜 讘讛谉 注讚 砖诇讗 讬砖诇讬诐 讛专砖讜转 讘讬讚谉 讜讛讬讬谞讜 讚讘专讬讬转讗, 讗诇讗 讜讚讗讬 讻诇 讛讗讜诪专 注诇 诪谞转 讗讬谞讜 讬讻讜诇 诇讞讝讜专 讘讜, 讻讱 谞专讗讛 诇讬.
讜讛专诪讘"谉 谞"专 驻讬专砖讛 讘砖谞转谉 诇讛 讛讙讟 讘驻谞讬 砖谞讬诐 讛专讗砖讜谞讬诐 讜讘讟诇讜 讚讘专讬讜 讜诇讗 讘讟诇讜 诇讗讜 注诇 讻专讞讛 拽讗诪专 讗诇讗 讚讘专讬砖讗 转诇讛 讛讚讘专 讘专爪讜谞讛 专爪转讛 谞讜转谞转 专爪转讛 诪砖诪砖转 讜讛讬讗 讜讚讗讬 讬讻讜诇讛 诇讘讟诇讛 砖讗讬诇讜 专爪转讛 诇讗 转拽讬讬诐 转谞讗讜 讜谞诪爪讗 诪转讘讟诇 诪注爪诪讜 讜讛讻讗 谞诪讬 诇讗 砖谞讗 讜讗讬谞讜 爪专讬讱 诇讬讟诇讜 诪诪谞讛 讜诇讞讝讜专 讜诇讬转谞讜 诇讛 讘转谞讗讬 讛讗讞专讜谉 讚讛讗 转谞讬讗 讘转讜住驻转讗 讛专讬 讝讛 讙讬讟讬讱 注诇 诪谞转 砖转转谞讬 诇讬 诪讗转讬诐 讝讜讝 讜讞讝专 讜讗诪专 诇讛 讛专讬 讝讛 讙讬讟讱 诪注讻砖讬讜 诇讗 讗诪专 讻诇讜诐 讻讬爪讚 讬注砖讛 讬讟诇谞讜 诪诪谞讛 讜讬讞讝讜专 讜讬转谞谞讜 诇讛 讜讬讗诪专 诇讛 讛专讬 讝讛 讙讬讟讬讱 诪注讻砖讬讜 讛讛讬讗 讻专讘讬 砖诪注讜谉 讘谉 讗诇注讝专 诪讬转谞讬讗 讚讗诪专 讘驻专拽 讛讝讜专拽 注讚 砖讬讟诇谞讛 诪诪谞讛 讜讬讞讝讜专 讜讬转谞谞讜 诇讛 讜讗谞谉 讻专讘讬 拽讬讬诪讗 诇谉 讚讗诪专 讗讬谞讜 爪专讬讱 讗诇讗 砖讬讗诪专 诇讛 讛讗 讙讬讟讬讱, 讜住讬驻讗 讚拽转谞讬 讘讟诇讜 讚讘专讬讜 讛专讗砖讜谞讬诐 讗转 讛讗讞专讜谞讬诐 讛讻讬 谞诪讬 讛讜讗 讻砖拽讘诇讛 注诇讬讛 诇讬转谉 砖诇砖 诪讗讜转 讝讜讝 讜讛讬诇讻讱 砖谞讬讛诐 转谞讗讬 专讗砖讜谉 讜讻讬讜谉 砖讻谉 讗祝 注诇 驻讬 砖讛讬讗 专讜爪讛 诇拽讬讬诐 转谞讗讛 讛专讗砖讜谉 讗讬谞讛 诪讙讜专砖转 砖讛专讬 讘讟诇转讜 讜讗讬谞讛 诪转讙专砖转 讗诇讗 讘转谞讗讬 讝讛 讛砖谞讬.





讛诪讗讬专讬

讻讘专 讘讬讗专谞讜 砖讻诇 讘注诇 诪谞转 讗讬谞讜 爪专讬讱 转谞讗讬 讻驻讜诇 讜讗注"驻 砖讚讬谉 转谞讗讬 讻驻讜诇 诇专' 诪讗讬专 讛讜讗 谞讗诪专 讜讛专讬 专' 诪讗讬专 住讜讘专 讻谉 讗祝 讘注诇 诪谞转 讻诪讜 砖谞讗诪专 讘讛讚讬讗 讘讘专讬转讗 讛谞讝讻专转 讘住讜讙讬讗 讝讜 诪"诪 讗谞讜 驻讜住拽讬诐 讻诪讜转讜 讘讗诐 讜讗讬谉 驻讜住拽讬谉 讻诪讜转讜 讘注诇 诪谞转 讜讛讬诇讻讱 注诇 诪谞转 砖转谞讬拽讬 讜讻讜' 谞转拽讬讬诐 讛转谞讗讬 讛专讬 讝讛 讙讟 讜讗诐 诇讗讜 讗讬谞讜 讙讟 讜讗诐 讗诪专 讗诐 转谞讬拽讬 讗注"驻 砖诇讗 谞转拽讬讬诐 讛转谞讗讬 讛专讬 讝讛 讙讟 砖讛专讬 讗讬谉 讛转谞讗讬 讻诇讜诐 讛讜讗讬诇 讜诇讗 谞讻驻诇 讜讛诪注砖讛 拽讬讬诐:



诪讬 砖讗诪专 诇讗砖转讜 讛专讬 讝讛 讙讬讟讬讱 注诇 诪谞转 砖转砖诪砖讬 讗转 讗讘讗 砖转讬 砖谞讬诐 讜诇讗 诪住专讜 诇讛 砖讗诇讜 诪住专讜 诇讛 注诇 转谞讗讬 讝讛 讗讬谞讜 讬讻讜诇 诪砖讛讙讬注 诇讬讚讛 诇讛讞诇讬祝 转谞讗讜 讗讜 诇讛讜住讬祝 注诇讬讜 讗诇讗 讻讱 讗诪专 诇讛 讘驻谞讬讛诐 讛专讬 讝讛 讙讬讟讬讱 砖讗谞讬 诪讙专砖讬讱 讘讜 讜讛专讬谞讬 讗讜诪专 诇讱 讘驻谞讬 注讚讬诐 讗诇讜 砖讻砖讗诪住专谞讜 诇讱 注诇 转谞讗讬 讝讛 讗诪住专谞讜 砖诇讗 讬讛讗 讙讟 讗诇讗 注诇 诪谞转 砖转砖诪砖讬 讗转 讗讘讗 砖转讬 砖谞讬诐 讜讘砖注转 诪住讬专讛 讞讝专 讜讗诪专 诇讛 讘驻谞讬 砖谞讬诐 讗讞专讬诐 讜砖诇讗 讘驻谞讬 讛专讗砖讜谞讬诐 讻砖讗诪住讜专 诇讱 讙讟 讝讛 讗谞讬 诪讜住专讜 注诇 诪谞转 砖转转谞讬 诇讬 诪讗转讬诐 讝讜讝 讜诇讗讞专 砖注讛 谞转谞讜 诇讛 讘驻谞讬 讗专讘注转诐 讜诇讗 讛转谞讛 讻诇讜诐 讗讜诪专讬谉 砖注诇 住诪讱 讛转谞讗讬诐 诪住专 讜专爪转 诪砖诪砖转 专爪转 谞讜转谞转 诪讗转讬诐 讜讗讬谉 诪讝拽讬拽讬谉 讗讜转讛 诇砖谞讬讛诐 讛讜讗讬诇 讜诇讗 讛转谞讛 砖转讬讛谉 讘驻谞讬 讻诇诐 讗诇讗 讗讞讚 讘驻谞讬 讗诇讜 讜讗讞讚 讘驻谞讬 讗诇讜 讜诇诪讚转 砖讻诇 砖讗讚诐 诪转谞讛 拽讜讚诐 诪注砖讛 讜注讜砖讛 讛诪注砖讛 讘住转诐 注诇 住诪讱 讛转谞讗讬 讛讜讗 注讜砖讛 讜讗讬谉 诪爪专讬讻讬谉 诇转谞讗讬 讘砖注转 诪注砖讛 讜讻诪讜 砖讗诪专讜 讘转讜住驻转讗 讝讛 讗讜诪专 讘诪谞讛 讜讝讛 讗讜诪专 讘诪讗转讬诐 讜讛诇讱 讝讛 诇讘讬转讜 讜讝讛 诇讘讬转讜 讜讗讞专 讻讱 转讘注讜 讝讛 讗转 讝讛 讜拽讚砖讜 讗诐 讛讗讬砖 转讘注 讬注砖讜 讻讚讘专讬 讛讗砖讛 讜讗诐 讛讗砖讛 转讘注讛 讬注砖讜 讻讚讘专讬 讛讗讬砖 讗讘诇 讗诐 讛转谞讛 讘讗讞专讜谞讛 诪诪讬谉 讛转谞讗讬 讛专讗砖讜谉 讜讛讜住讬祝 注诇讬讜 谞转讘讟诇 讛专讗砖讜谉 讻讬爪讚 讗诪专 讘驻谞讬 讛专讗砖讜谞讬诐 注诇 诪谞转 砖转转谞讬 诇讬 诪讗转讬诐 讝讜讝 讜讘驻谞讬 讛讗讞专讜谞讬诐 注诇 诪谞转 砖转转谞讬 诇讬 砖诇砖 诪讗讜转 讘讬讟诇 讚讘专讜 讛讗讞专讜谉 讗转 讛专讗砖讜谉 讜讗讬谉 讗讞讚 诪谉 讛专讗砖讜谞讬诐 讜讗讞讚 诪谉 讛讗讞专讜谞讬诐 诪爪讟专驻讬诐 诇讛注讬讚 砖讛讬讛 转谞讗讬 讘讙讟 讛讜讗讬诇 讜讗讬谉 砖谞讬讛诐 诪注讬讚讬诐 注诇 转谞讗讬 讗讞讚 讜诇讗 住讜祝 讚讘专 讘讗讞专讜谞讛 砖讗驻讬' 讘讗讜 砖谞讬诐 讛专讗砖讜谞讬诐 讗讬谞讜 讻诇讜诐 讗诇讗 讗祝 讘专讗砖讜谞讛 砖讗诇讜 讘讗讜 砖谞讬诐 讛谉 专讗砖讜谞讬诐 讛谉 讗讞专讜谞讬诐 注讚讜转诐 注讚讜转 诇拽讬讜诐 讛转谞讗讬 讻诇 砖讘讗 讗讞讚 诪讝讜 讜讗讞讚 诪讝讜 讗讬谞讜 讻诇讜诐 讻讱 驻讬专砖讜 讘砖诪讜注讛 讝讜 讙讚讜诇讬 讛诪驻专砖讬诐 讜讙讚讜诇讬 讛专讘谞讬诐 诪驻专砖讬诐 讘专讗砖 讛砖诪讜注讛 砖讻砖讗诪专 诇讛 讘驻谞讬 讛专讗砖讜谞讬诐 诇讗 诪住专讜 诇讛 讻讚专讱 砖驻讬专砖谞讜 讗讘诇 讘驻谞讬 讛讗讞专讜谞讬诐 讻砖讛转谞讛 讘驻谞讬讛诐 讘诪讗转讬诐 讝讜讝 诪住专讜 诇讛 讘驻谞讬讛诐 讜讗注驻"讻 讚谞讬谉 砖诇讗 讘讗 诇讛讜住讬祝 讜诇讗 诇讘讟诇 讗诇讗 讗讜 转谞讗讬 专讗砖讜谉 讗讜 诪讗转讬诐 讜诇驻讬' 讝讛 讛讜讗 讛讚讬谉 讗诐 讛转谞讛 讘砖谞讬讛 讘驻谞讬 讛专讗砖讜谞讬诐:



讜诪拽爪转 讙讚讜诇讬 讛讚讜专讜转 讞讜诇拽讬诐 诇讜诪专 砖讻诇 砖讘转谞讗讬 专讗砖讜谉 诇讗 诪住专 诇讛 讜讘转谞讗讬 砖谞讬 诪住专 诇讛 砖讘讬讟诇 砖谞讬 讗转 讛专讗砖讜谉 讜诪驻专砖讬诐 砖诪讜注讛 讝讜 讘砖诪住专 诇讛 讘转谞讗讬 专讗砖讜谉 讜讞讝专 讗讞专 诪住讬专讛 讜讗诪专 诇讛 讘驻谞讬 砖谞讬诐 讗讞专讬诐 讗讜转讜 讙讟 砖讘讬讚讱 讛专讬 讗转 诪讙讜专砖转 讘讜 注诇 转谞讗讬 讗讞专 讜讗谞讜 讗讜诪专讬谉 砖诇讗 讘讗 诇讛讜住讬祝 讜诇讗 诇讘讟诇 讜讛讚讘专 转诇讜讬 讘专爪讜谞讛 砖讛专讬 谞转专爪讜 砖谞讬讛诐 砖讬讛讗 讙讟 诪谞讟讬诇讛 专讗砖讜谞讛 注诇 住诪讱 转谞讗讬 专讗砖讜谉 讗讜 诪砖注讛 砖谞讬讛 注诇 住诪讱 转谞讗讬 砖谞讬 砖诪讗讞专 砖讗讬谞讛 诪拽讬讬诪转 讛转谞讗讬 讛专讗砖讜谉 谞诪爪讗 讛讙讟 讻讗诇讜 讛讜讗 讘讬讚 讛讘注诇 讜诪转讙专砖转 讘转谞讗讬 砖谞讬 诪讗诪讬专讛 砖谞讬讛 讜诪"诪 讘转讜住驻转讗 讗诪专讜 讛专讬 讝讛 讙讬讟讬讱 注诇 诪谞转 砖转转谞讬 诇讬 诪讗转讬诐 讝讜讝 讜讞讝专 讜讗诪专 诇讛 讛专讬 讝讛 讙讬讟讬讱 诪注讻砖讜 砖讗讬谞讜 讙讟 讗诇讗 讘拽讬讜诐 讛转谞讗讬 讜诪"诪 讛诐 讗讜诪专讬诐 砖诇讗 讻讛诇讻讛 谞讗诪专 讗诇讗 讻诇 砖诇讗 拽讬讬诪讛 转谞讗讬 专讗砖讜谉 讜诪住讻讬诪讬诐 砖谞讬讛诐 诇转谞讗讬 砖谞讬 讜讗讬谉 讘转谞讗讬 砖谞讬 转讜住驻转 讜诇讗 讘讟讜诇 讛专讬 讛住讻讬诪讜 砖谞讬讛诐 诇讛讬讜转 讙讟 诪砖注讛 专讗砖讜谞讛 注诇 转谞讗讬 专讗砖讜谉 讗讜 诪砖注讛 砖谞讬讛 注诇 转谞讗讬 砖谞讬 讗讘诇 讻砖讛转谞讜 讘砖谞讬讛 诪诪讬谉 转谞讗讬 专讗砖讜谉 讜讛讜住讬祝 注诇讬讜 讛专讬 讛住讻讬诪讜 砖谞讬讛诐 诇讘讟诇 转谞讗讬 专讗砖讜谉 讜诇注讜诇诐 讗讬谞讜 诪转拽讬讬诐 讗讞专 讘讟讜诇讜:



讛诪砖谞讛 讛砖诪讬谞讬转 讜讛讻讜谞讛 讘讛 讘注谞讬谉 讛讞诇拽 讛专讘讬注讬 讜讛讜讗 砖讗诪专 讛专讬 讝讛 讙讬讟讬讱 讗诐 诇讗 讘讗转讬 诪讬讻谉 讜注讚 砖诇砖讬诐 讬讜诐 讛讬讛 讛讜诇讱 诪讬讛讜讚讛 诇讙诇讬诇 讛讙讬注 诇讗谞讟讬驻讟专住 讜讞讝专 讘讟诇 讛转谞讗讬 讛专讬 讝讛 讙讬讟讬讱 讗诐 诇讗 讘讗转讬 诪讬讻谉 讜注讚 砖诇砖讬诐 讬讜诐 讛讬讛 讛讜诇讱 诪谉 讛讙诇讬诇 诇讬讛讜讚讛 讛讙讬注 诇讻驻专 注讜转谞讬 讜讞讝专 讘讟诇 讛转谞讗讬 讗诪专 讛专"诐 驻讬' 讗谞讟讬驻讟专住 诪拽讜诐 讘讗专抓 讬讛讜讚讛 讜讻驻专 注讜转谞讬 诪拽讜诐 讘讗专抓 讛讙诇讬诇 讜注讻讜 注讜诪讚 诇讗专抓 讬砖专讗诇 注诇 讛讙讘讜诇 讜讝讗转 讛诪砖谞讛 诪讘讜讗专转 注诇 砖谞讬 转谞讗讬诐 讜讝讛 砖讛讜讗 讗诪专 诇讛 讗诐 讛讙注转讬 讘讙诇讬诇 讛专讬 讝讛 讙讟 讜讗诐 诇讗 讛讙注转讬 诇讙诇讬诇 讗诇讗 砖讗砖转讛讗 讘讬讛讜讚讛 讛专讬 讝讛 讙讟 讜讗诐 诇讗讜 讗讬谞讜 讙讟 讜诇讗 讝讛 讻讗砖专 诇讗谞讟讬驻讟专住 讜讞讝专 讘转讜讱 讛诇' 讬讜诐 讗讬谞讜 讙讟 诇驻讬 砖讗谞讟讬驻讟专住 讛讬讗 讗专抓 讬讛讜讚讛 讜诇讗 砖讛讗 诇' 讬讜诐 讜讻谉 讛讚讬谉 讘讗诪专讜 讙诇讬诇 讜诪讚讬谞转 讛讬诐:



讗诪专 讛诪讗讬专讬 讛专讬 讝讛 讙讬讟讬讱 讗诐 诇讗 讘讗转讬 诪讬讻谉 讜注讚 砖诇砖讬诐 讬讜诐 讜讛讬讛 讛讜诇讱 诪讬讛讜讚讛 诇讙诇讬诇 讜讛讙讬注 诇讗谞讟讬驻讟专住 讜拽讗 住"讚 讛砖转讗 讚讗谞讟讬驻讟专住 讘讙诇讬诇 讜砖讻讜谞转 讛诪讗诪专 讛讜讗 砖讛讜讗 讗讜诪专 讛专讬谞讬 讛讜诇讱 诪讬讛讜讚讛 诇讙诇讬诇 讜讻诇 砖讛讙讬注 诇讙诇讬诇 讜讗砖转讛讗 砖诇砖讬诐 讬讜诐 讬讛讗 讙讟 讜谞讻谞住 诇讗谞讟讬驻讟专住 砖讛讜讗 讘讙诇讬诇 讜讞讝专 讘转讜讱 砖诇砖讬诐 讘讬讟诇 转谞讗讜 砖讛专讬 讞诇 诪谞讬谉 讛砖诇砖讬诐 讜诇讗 谞砖转讛讗 讜讗讬谞讜 讙讟 讜讗驻讬' 讬讞讝讜专 诇讙诇讬诇 驻注诐 讗讞专转 讜讬砖转讛讗 砖诇砖讬诐 讗讬谞讜 讻诇讜诐 讛讜讗讬诇 讜讞讝专 诪讛诇讬讻讛 专讗砖讜谞讛 讜讗讬谉 讗讜转讜 讛讙讟 注讜讚 讻砖专 诇讙专砖 讘讜 讜讗诐 诇讗 讛讙讬注 诇讙诇讬诇 讗注"驻 砖谞砖转讛讗 砖诇砖讬诐 讗讬谞讜 讙讟 砖诇讗 讛转讞讬诇 讝诪谉 讛转谞讗讬 讗诇讗 诪砖讛讙讬注 诇讙诇讬诇 讛讗 讗诐 讬讞讝讜专 讗讞专 讻谉 诇讙诇讬诇 讜讬砖转讛讗 砖诇砖讬诐 讛专讬 讝讛 讙讟 砖诇讗 讘讬讟诇 讛转谞讗讬 讛讜讗讬诇 讜诇讗 讛讙讬注 诇讙诇讬诇 讘讛诇讬讻讛 专讗砖讜谞讛 讜讻谉 讛诪砖谞讛 讛砖谞讜讬讛 讗讞专讬讛 讘诪讙诇讬诇 诇讬讛讜讚讛 讜讛讙讬注 诇注讜转谞讬 讜讻谉 讛砖谞讜讬讛 讗讞专讬讛谉 讘诪讗专抓 诇讞讜爪讛 诇讗专抓 讜讛讙讬注 诇注讻讜 讜讜讚讗讬 讻诇 砖驻讬专砖 讻谉 专"诇 砖讻诇 砖讛讙讬注 诇讙诇讬诇 讜讬砖转讛讗 讻讜' 讻讱 讛讜讗 讛讚讬谉 讜诪讻诇 诪拽讜诐 诪砖谞转谞讜 讗讬 讗驻砖专 诇驻专砖讛 讻谉 砖讛专讬 讗谞讟讬驻讟专住 诪讬讛讜讚讛 讜注讜转谞讬 诪谉 讛讙诇讬诇 讜讛讜讗 砖讗诪专讜 讘讙诪专讗 讗谞讟讬驻讟专住 诪讬讛讜讚讛 讜注讜转谞讬 讘讙诇讬诇 讜讻诇 砖讗诪专 讛专讬谞讬 讛讜诇讱 诪讬讛讜讚讛 诇讙诇讬诇 讜讛讙讬注 诇讗谞讟讬驻讟专住 砖讛讜讗 讘讬讛讜讚讛 讜讞讝专 讛专讬 诇讗 讛讙讬注 诇讙诇讬诇 讜讗讬谉 诪谞讬谉 讛砖诇砖讬诐 讬讜诐 转诇 注讚讬谉 讜诇讗 讘讟诇 转谞讗讜 讗诇讗 讻诇 砖讬讞讝讜专 讜讬讙讬注 诇讙诇讬诇 讜讬砖转讛讗 砖诇砖讬诐 讬讛讗 讙讟 讜讻谉 讗诐 讛讬讛 讛讜诇讱 诪讙诇讬诇 诇讬讛讜讚讛 讜讛讙讬注 诇注讜转谞讬 砖讛讜讗 诪谉 讛讙诇讬诇 讜讞讝专 诇讗 讘讬讟诇 转谞讗讜 砖讛专讬 诇讗 讞诇 诪谞讬谉 讛砖诇砖讬诐 讜讗诐 讛讬讛 讛讜诇讱 诪讬讛讜讚讛 诇讙诇讬诇 讜注讘专 诇讗谞讟讬驻讟专住 讜诇讻驻专 注讜转谞讬 诇讗 讘讗 讜谞砖转讛讗 砖诇砖讬诐 讗讜 砖讞讝专 讘转讜讱 砖诇砖讬诐 讜讞讝专 诇讜 讗讞专 讻谉 诇讙诇讬诇 讜谞砖转讛讗 砖诇砖讬诐 讛专讬 讝讜 住驻拽 讜诪讙讜专砖转 诇讬驻住诇 诇讻讛谞讛 讜讗讬谞讛 诪讙讜专砖转 诇讬谞砖讗 讘讙讟 讝讛:



讜诪讻诇 诪拽讜诐 诪砖谞转讬谞讜 驻讬专砖讜 讘讙诪专讗 砖讻诇 砖讛讜讗 讗讜诪专 讘住转诐 讛专讬谞讬 讛讜诇讱 诪讬讛讜讚讛 诇讙诇讬诇 讜讻诇 砖讗砖转讛讗 砖诇砖讬诐 讬讛讗 讙讟 讚注转讜 注诇 砖谞讬 讚专讻讬诐 讗讞转 砖讻诇 砖讬讙讬注 诇讙诇讬诇 讬讛讗 讙讟 诇讗诇转专 诪砖注转 讛讙注转讜 讜讻诇 砖诇讗 讬爪讗 诪讬讛讜讚讛 讬讛讗 转诇讜讬 讘砖讛讬讬转 砖诇砖讬诐 讜讛讬诇讻讱 讻诇 砖讛讙讬注 诇讗谞讟讬驻讟专住 砖讛讜讗 诪讬讛讜讚讛 讜讞讝专 讘转讜讱 砖诇砖讬诐 讛专讬 讗讬谉 讻讗谉 讛讙注转 讙诇讬诇 讜诇讗 砖讛讬讬转 砖诇砖讬诐 讜讘讟诇 讛转谞讗讬 砖讛专讬 诪砖讬爪讗 诪诪拽讜诪讜 讞诇 诪谞讬谉 讛砖诇砖讬诐 讜诇讗 谞砖转讛讗 砖诇砖讬诐 讜讻谉 讘注讜转谞讬 讜讻谉 讘注讻讜 讜注讻讜 诇驻讬 诪讛 砖讛讬讛 注讜诇讛 讘讚注转谞讜 诇驻专砖 讘诪砖谞讛 讛讬讗 诪讞讜爪讛 诇讗专抓 讜诪转讜讱 讻讱 讛拽砖讜 讘讛 讻讞讘专讜转讬讛 诇诪讬诪专讗 讚注讻讜 讘讞讜爪讛 诇讗专抓 讜讛讗 讻讬 诪讬驻讟专讬 专讘谞谉 诪讛讚讚讬 讘注讻讜 讛讜讜 诪讬驻讟专讬 诪砖讜诐 讚讗住讜专 诇爪讗转 诪讗专抓 诇讞讜爪讛 诇讛 注讚 砖讛注诇讜 讘驻讬专讜砖讛 讘讙诪专讗 讻讞讘专讜转讬讛 讜砖讛讬讗 诪讗专抓 讬砖专讗诇 讜讻讘专 讻转讘谞讜 砖讘转诇诪讜讚 讛诪注专讘 讗诪专讜 砖诪拽爪转讛 诪讻讗谉 讜诪拽爪转讛 诪讻讗谉 讜住诇诪讜转 砖诇 讛专讬诐 诪驻住讬拽讬谉 讘讬谞讬讛诐 讜讛诐 拽专讜讬讬诐 讻讬驻讬 讚注讻讜 讜讗"讻 讗祝 讘讙诪专讗 讛讬讛 讬讻讜诇 诇驻专砖 诪砖谞转谞讜 讘砖讛讙讬注 诇讞爪讬讛 砖讻谞讙讚 讞讜爪讛 诇讗专抓 讗诇讗 砖住转诐 诪砖谞转谞讜 讘讘讗 诪讗专抓 诇讞讜爪讛 诇讛 讜讻砖讛讜讗 讗讜诪专 讜讛讙讬注 诇注讻讜 讜讚讗讬 驻讬专讜砖讜 讘爪讚 砖讻谞讙讚 讗专抓 讬砖专讗诇 讜讚讘专 讝讛 讘讻讘讜砖 砖谞讬 谞讗诪专 砖讛专讬 讘讬讛讜砖注 谞讗诪专 诇讗 讛讜专讬砖 讗转 讬讜砖讘讬 注讻讜:



讜讚讘专讬诐 讗诇讜 讻诇诐 诇讗 讻转讘讜诐 诇讗 讙讚讜诇讬 讛驻讜住拽讬诐 讜诇讗 讙讚讜诇讬 讛诪讞讘专讬诐 讜谞专讗讛 诇讬 砖讛诐 诪驻专砖讬诐 讚讬谞讬讜 讗诇讜 讚讜拽讗 讘诪驻专砖 诇讙诪专讬 讗讘诇 讘住转诐 讗注"驻 砖讙诇讛 讚注转讜 砖讘讙诇讬诇 讛讜讗 讛讜诇讱 讛讻诇 转诇讜讬 讘砖讛讬讬转 讛砖诇砖讬诐 讜诪谞讬谉 讛砖诇砖讬诐 讞诇 诪讬讜诐 砖讬爪讗 讜诪转讜讱 讻讱 诇讗 讛讜爪专讻讜 诇讻转讘讛:



讝讛讜 讘讬讗讜专 讛诪砖谞讛 讜驻住拽 砖诇讛 讜诇讗 谞转讞讚砖 注诇讬讛 讘讙诪专讗 砖诇讗 讘讬讗专谞讜讛讜:



讛诪砖谞讛 讛转砖讬注讬转 讜讛讻讜谞讛 讘讛 讻砖诇驻谞讬讛 讜讛讜讗 砖讗诪专 讛专讬 讝讛 讙讬讟讬讱 讻诇 讝诪谉 砖讗注讘讜专 诪讻谞讙讚 驻谞讬讱 砖诇砖讬诐 讬讜诐 讛讬讛 讛讜诇讱 讜讘讗 讛讜讗讬诇 讜诇讗 谞转讬讞讚 注诪讛 讛专讬 讝讛 讙讟 讗诪专 讛专"诐 讗诪专讜 讛讬讛 讛讜诇讱 讜讘讗 讛讜诇讱 讜讘讗 讬专爪讛 讘讜 砖讛讜讗 讙讟 讻砖专 讜讗讬谞讜 讙讟 讬砖谉 讜诇讗 转转讙专砖 讘砖讜诐 驻谞讬诐 注讚 砖诇讗 讬讛讬讛 讘诪讚讬谞转 讛讬诐 诇' 讬讜诐 诇讛诪砖讻讜转:

讛诪砖谞讛 讛讗讞转 注砖专讛 讜讛讻讜谞讛 讘讛 讘讘讬讗讜专 讛讞诇拽 讛讞诪讬砖讬 讜讛讜讗 砖讗诪专 讗诐 诇讗 讘讗转讬 诪讬讻谉 讜注讚 砖谞讬诐 注砖专 讞讚砖 讻转讘讜 讙讟 讜转谞讜 诇讗砖转讬 讻转讘讜 讘转讜讱 砖谞讬诐 注砖专 讞讚砖 讜谞转谞讜 讘转讜讱 砖谞讬诐 注砖专 讞讚砖 讗讬谞讜 讙讟 讻转讘讜 讜转谞讜 讙讟 诇讗砖转讬 讗诐 诇讗 讘讗转讬 诪讬讻谉 讜注讚 砖谞讬诐 注砖专 讞讚砖 讻转讘讜 讘转讜讱 砖谞讬诐 注砖专 讞讚砖 讜谞转谞讜 诇讗讞专 砖谞讬诐 注砖专 讞讚砖 讗讬谞讜 讙讟 专' 讬讜住讬 讗讜诪专 讻讝讛 讙讟 讻转讘讜 诇讗讞专 砖谞讬诐 注砖专 讞讚砖 讜谞转谞讜 诇讗讞专 砖谞讬诐 注砖专 讞讚砖 讜诪转 讗诐 讛讙讟 拽讚诐 诇诪讬转讛 讛专讬 讝讛 讙讟 讗诐 诪讬转讛 拽讚诪讛 诇讙讟 讗讬谞讜 讙讟 讗讬谉 讬讚讜注 讝讜 讛讬讗 砖讗诪专讜 诪讙讜专砖转 讜讗讬谞讛 诪讙讜专砖转 讗诪专 讛诪讗讬专讬 讗诐 诇讗 讘讗转讬 诪讻讗谉 讜注讚 砖谞讬诐 注砖专 讞讚砖 讻转讘讜 讜转谞讜 讙讟 诇讗砖转讬 讜讛专讬 砖讗讬谉 讻讜谞转讜 砖讬讻转讜讘讜 讗诇讗 诇讗讞专 砖谞讬诐 注砖专 讞讚砖 讜讛诐 讻转讘讜 讘转讜讱 砖谞讬诐 注砖专 讞讚砖 讗祝 注诇 驻讬 砖诇讗 谞转谞讜 讗诇讗 诇讗讞专 砖谞讬诐 注砖专 讞讚砖 讗讬谞讜 讙讟 砖诇讗 住讜祝 讚讘专 砖讛讬讛 诪拽驻讬讚 注诇 讛谞转讬谞讛 讗诇讗 讗祝 注诇 讛讻转讬讘讛 讗诪专 讻转讘讜 讜转谞讜 讙讟 诇讗砖转讬 讗诐 诇讗 讘讗转讬 诪讻讗谉 讜注讚 砖谞讬诐 注砖专 讞讚砖 讗注"驻 砖讛拽讚讬诐 讛讻转讬讘讛 诇讛讝讻专转 讛讝诪谉 讜讛讬讛 诇谞讜 诇讜诪专 砖诇讗 讛拽驻讬讚 讘讝诪谉 讗诇讗 注诇 讛谞转讬谞讛 讗讘诇 诇讗 注诇 讛讻转讬讘讛 讜讗诐 讻转讘讜 讘转讜讱 砖谞讬诐 注砖专 讞讚砖 讜谞转谞讜 诇讗讞专 砖谞讬诐 注砖专 讞讚砖 讗祝 讝讛 讗讬谞讜 讙讟 砖讗祝 讘讝讜 诪拽驻讬讚 讛讜讗 注诇 讛讻转讬讘讛 专' 讬讜住讬 讗讜诪专 讻讝讛 讙讟 讜讗注"驻 砖讻诇 砖讻转讘 讙讟 注诇 转谞讗讬 讜诇讗 谞转拽讬讬诐 讛转谞讗讬 讗讬谞讜 讙讟 讘讝讜 讛讜讗讬诇 讜讛拽讚讬诐 讛讻转讬讘讛 诇讛讝讻专转 讛讝诪谉 讻讱 讻讜谞转讜 诇讜诪专 讻转讘讜 诪注讻砖讜 讜转谞讜 讗诐 诇讗 讘讗转讬 讻讜' 讜讗讬谉 讛诇讻讛 讻专' 讬讜住讬 讗诇讗 讻转谞讗 拽诪讗 讜讗诐 讻转讘讜讛讜 诇讗讞专 砖谞讬诐 注砖专 讞讚砖 讜谞转谞讜讛讜 砖谞诪爪讗 注讻砖讜 砖注砖讜 讻讚讘专讬 转谞讗讜 讜诪转 讗诐 拽讚诐 讛讙讟 诇诪讬转讛 讛专讬 讝讛 讙讟 讜讗诐 诪讬转讛 拽讚诪讛 讗讬谞讜 讙讟 砖讛专讬 诇讗 讞诇 讝诪谉 讛讙讟 注讚 砖注转 谞转讬谞讛 讜讗讬谉 讙讟 诇讗讞专 诪讬转讛 讜讗诐 讗讬谞讜 讬讚讜注 讝讜 讛讬讗 砖讗诪专讜 诪讙讜专砖转 讜讗讬谞讛 诪讙讜专砖转:



讝讛讜 讘讬讗讜专 讛诪砖谞讛 讜诪讛 砖谞讻谞住 转讞转讬讛 讘讙诪专讗 讻讱 讛讜讗:





转讜住驻讜转 专讬"讚

拽砖讬讗. 讜讻讬讜谉 讚讗讬转讜拽诐 专讘 讗砖讬 讘拽讜砖讬讗 砖"诪 讻专讘讗 讛诇讻转讗 讚讗诪专 住转诪讗 讻诇 讝诪谉 讛讬谞讬拽讛 诪砖诪注 砖转讬 砖谞讬诐 诇讜诇讚:



转"专 讛专讬 讝讛 讙讬讟讬讱 注"诪 砖转砖诪砖讬 讗转 讗讘讗 砖转讬 砖谞讬诐 讜注"诪 砖转谞讬拽讬 讗转 讘谞讬 砖转讬 砖谞讬诐 讗注"驻 砖诇讗 谞转拽讬讬诐 讛转谞讗讬 讛专讬 讝讛 讙讟 诇驻讬 砖诇讗 讗诪专 诇讛 讗诐 转砖诪砖讬 讜讗诐 诇讗 转砖诪砖讬 讗诐 转谞讬拽讬 讜讗诐 诇讗 转谞讬拽讬 讚讘专讬 专' 诪讗讬专 讜讞讻诪讬诐 讗讜诪专讬诐 谞转拽讬讬诐 讛转谞讗讬 讛专讬 讝讛 讙讟 讜讗诐 诇讗讜 讗讬谞讜 讙讟 讜拽讬"诇 讬讞讬讚 讜专讘讬诐 讛诇讻讛 讻专讘讬诐. 讜讻转讘 专"讬 讝"诇 讜讛诇讻转讗 讻专讘谞谉. 讜讗注"讙 讚拽讬"诇 讚讘注讬' 转谞讗讬 讻驻讜诇 讛谞讬 诪讬诇讬 讘讗诐 转砖诪砖讬 讜讗诐 诇讗 转砖诪砖讬 讻注谞讬谉 砖谞讗诪专 讗诐 讬注讘专讜 讜讗诐 诇讗 讬注讘专讜 讜讻讚讗转拽讬谉 砖诪讜讗诇 讘讙讬讟讗 讚砖"诪 讗讘诇 讘注"诪 诇讗 讚拽讬"诇 讻诇 讛讗讜诪专 注"诪 讻讗讜诪专 诪注讻砖讬讜 讚诪讬. 讜讗讬谞讜 谞"诇 诇讞诇拽 ( 住"讗 讚讬砖 讞讬诇讜拽) 讘讬谉 注"诪 讜讘讬谉 讗诐 讚讗讚专讘讛 讻讬讜谉 讚注"诪 讻讗讜诪专 诪注讻砖讬讜 讚诪讬. 讻"砖 讚诇讗 诪讛谞讬 讘讬讛 转谞讗讛 诇讗讜专讜注讬 讛讗讬 讙讬讟讗 讚讛砖转讗 讘讗诐 诇讗 诪讛谞讬 讘注"诪 诇讗 讻"砖 讗讘诇 谞"诇 讚诪讚讗转拽讬谉 砖诪讜讗诇 诇讗 诪爪讬谞谉 诇诪驻住拽 讻专' 诪讗讬专 讚讻讬讜谉 讚诇讗 讗讬驻住讬拽讗 讘讛讚讬讗 讛诇讻讛 讻专' 诪讗讬专 诇讗 诪爪讬谞讜 诇诪住诪讱 讗转拽谞转讗 讚砖诪讜讗诇 讚谞"诇 砖诪讜讗诇 诇讞讜诪专讗 讛讜讗 讚讗转拽讬谉 讛讻讬 讘讙讬讟讗 讚砖"诪 砖诇讗 转驻住诇 注诇讬讜 诪注讻砖讬讜 讗诇讬讘讗 讚专讘讬 诪讗讬专 讗诐 讛讜讗 讻讛谉 讗讘诇 诇注讜诇诐 诇讛转讬专讛 诇注讜诇诐 讘讙讟 讝讛 讗注"讙 讚诇讗 讗讬拽讬讬诐 转谞讗讬讛 诪砖讜诐 讚诇讗 讻驻诇讬讛 诇转谞讗讬讛 诇讗 诪爪讬谞讜 讘讛讚讬讗 砖驻住拽 讻专' 诪讗讬专 讚讗讬诇讜 讻谉 讗诪讗讬 诇讗 驻住拽 讘讛讚讬讗 讛诇讻讛 讻专' 诪讗讬专 诇讗 讘讙讬讟讬谉 讜诇讗 讘拽讬讚讜砖讬谉 讚驻诇讬讙 谞诪讬 讛转诐 专"诪 注诐 专讘谞谉 讜讛诇讻讱 讬砖 诇讛讞诪讬专 讘讚讘专 讻专讘谞谉 砖讛诐 专讘讬诐 砖诇讗 转谞砖讗 诇注诇诪讗 注讚 砖转拽讬讬诐 转谞讗讜 讜讛讻讬 谞诪讬 讗诪专讬谞谉 诇拽诪谉 讘驻专拽 讛诪讙专砖 讗转拽讬谉 专讘 讘讙讬讟讬谉 讜讻讜' 诪谉 讬讜诪讗 讚讬谉 诇讗驻讜拽讬 诪讚专' 讬讜住讬 讚讗诪专 讝诪谞讜 砖诇 砖讟专 诪讜讻讬讞 注诇讬讜 讜讛讗 讗讬讛讜 讛讜讗 讚讗诪专 讘驻专拽 讬砖 谞讜讞诇讬谉 讛诇讻讛 讻专讘讬 讬讜住讬. 讗诇讗 讜讚讗讬 讞讜诪专讗 讘注诇诪讗 讛讜讗 讚讗转拽讬谉 讘讙讬讟讗 诇讗驻讜拽讬 谞驻砖讬讛 诪驻诇讜讙转讗 讜讛"讛 讛讻讬 讗讬转 诇诪讬诪专 讛讻讗 讚讞讜诪专讗 讘注诇诪讗 讛讜讗 讚讗转拽讬谉 砖诪讜讗诇 砖诇讗 转驻住诇 注诇讬讜 诪注讻砖讬讜 讗诇讬讘讗 讚专' 诪讗讬专 讜诇注讜诇诐 讛诇讻讛 讻专讘谞谉 讜讻讬 讛讬讻讬 讚驻诇讬讙讬 专讘谞谉 注诇讬讛 讚专' 诪讗讬专 讘转谞讗讬 讻驻讜诇 讛讻讬 谞诪讬 驻诇讬讙讬 注诇讬讛 讘讛讬谉 拽讜讚诐 诇诇讗讜 讚讛讗 诇讗 讘注讬 专讘谞谉 讛讬谉 讜诇讗讜 讻诇诇 讜讛讻讬 谞诪讬 驻诇讬讙讬 注诇讬讛 讘转谞讗讬 拽讜讚诐 诇诪注砖讛 讚讛讻讬 讗诪专讬' 讘砖诇讛讬 讛砖讜讻专 讗转 讛驻讜注诇讬诐 诪讗谉 砖诪注转 诇讬讛 讚讗讬转 诇讬讛 讛讗讬 住讘专讗 讚讘注讬' 转谞讗讬 拽讜讚诐 诇诪注砖讛 专' 诪讗讬专 讚转谞讬讗 讗讘讗 讞诇驻转讗 讗讜诪专 诪砖讜诐 专' 诪讗讬专 讜讻讜' 讜讘砖诇讛讬 驻讬专拽讬谉 诪讜讻讞 讘驻讬专讜砖 讚专讘谞谉 驻诇讬讙讬 注诇讬讛 讜诇讗 讘注讬 转谞讗讬 拽讜讚诐 诇诪注砖讛:



转"专 讗诪专 诇讛 讘驻谞讬 砖谞讬诐 讛专讬 讝讛 讙讬讟讬讱 注"诪 砖转砖诪砖讬 讗转 讗讘讗 砖转讬 砖谞讬诐 讜注"诪 砖转谞讬拽讬 讗转 讘谞讬 砖转讬 砖谞讬诐 讜讞讝专 讜讗诪专 讘驻谞讬 砖谞讬诐 讛专讬 讝讛 讙讬讟讬讱 注"诪 砖转转谞讬 诇讬 诪讗转讬诐 讝讜讝 诇讗 讘讟诇讜 讚讘专讬讜 讛专讗砖讜谞讬诐 讗转 讛讗讞专讜谞讬诐 专爪转讛 诪砖诪砖转讜 专爪转讛 谞讜转谞转 诇讜 专' 讝讜讝. 驻讬' 讗诪专 讘驻谞讬 砖谞讬诐 讜讻讜' 讜诇讗 诪住专讜 诇讛 讘驻谞讬讛诐 砖讗诐 诪住专讜 诇讛 讗讬讙专砖讗 诇讛 讘讛讗讬 转谞讗讛 讜转讜 诇讗 诪爪讬 诇讗转谞讜讬讬 转谞讗讛 讗讞专讬谞讗 讗诇讗 讻讱 讗诪专 讘驻谞讬讛诐 讻砖讗诪住专谞讜 诇讗 讗诪住专谞讜 讗诇讗 注"诪 讻谉 讜讞讝专 讜讗诪专 诇讛 讘驻谞讬 砖谞讬诐 讜讻讜' 讜诪住专讜 诇讛 诇讗 讘讟诇讜 讜讻讜' 砖诇讗 讘讗 讝讛 诇讛讜住讬祝 诪讚诇讗 讗诪专 诇讛 砖转转谞讬 诇讬 诪讗转讬诐 讝讜讝 转讜住驻转 注诇 转谞讗讬 讛专讗砖讜谉 讜诇注拽讜专 谞诪讬 诇讗 讘讗 诪讚诇讗 讘讟诇 转谞讗讜 讛专讗砖讜谉 讘驻谞讬 讗诇讜 讗诇讗 讛讻讬 拽讗"诇 讗讜 转谞讗讬 专讗砖讜谉 讗讜 诪讗转讬诐 讝讜讝 讗讘诇 讗诐 讗诪专 诇讛 讘驻谞讬 砖谞讬诐 讛专讬 讝讛 讙讬讟讬讱 注诇 诪谞转 砖转转谞讬 诇讬 诪讗转讬诐 讝讜讝 讜讞讝专 讜讗诪专 诇讛 讘驻谞讬 砖谞讬诐 讗讞专讬诐 讙' 诪讗讜转 讝讜讝 讘讟诇讜 讚讘专讬讜 讛讗讞专讜谞讬诐 讗转 讛专讗砖讜谞讬诐 讜讗讬谉 讗讞讚 诪谉 讛专讗砖讜谞讬诐 讜讗' 诪谉 讛讗讞专讜谞讬诐 诪爪讟专驻讬谉. 讗讛讬讗 讗讬诇讬诪讗 讗住讬驻讗 讛专讬 讘讬讟诇 讗诇讗 讗专讬砖讗 驻砖讬讟讗 砖诪讛 砖诪注讬讚 讝讛 讗讬谞讜 诪注讬讚 讝讛 讜诇讗讜 讻诇 讻诪讬谞讬讬讛讜 诇砖讜讜讬讬 转谞讗讛 讘讙讬讟讗 注讚 讚诪住驻专讬 讞讚讗 诪讬诇转讗 诪讛讜 讚转讬诪讗 讻诇 拽讬讜诪讬 转谞讗讛 诪爪讟专驻讬 拽诪"诇. 驻讬' 诪讛讜 讚转讬诪讗 讛讜讗讬诇 讜砖谞讬讛诐 诪注讬讚讬诐 砖讛讬讛 转谞讗讬 讘讙讟 讝讛 讬讛讬讜 谞讗诪谞讬诐 砖诇讗 转谞砖讗 注讚 砖诇讗 转拽讬讬诪谞讜 拽诪"诇 讻讬讜谉 砖讗讬谉 注讚讜转谉 诪讻讜讜谞转 讗讬谞谉 谞讗诪谞讬诐 诇砖讜讜讬讬 转谞讗讛 讘讙讬讟讗 讜讛讜讗讬诇 讜讛讙讟 讬讜爪讗 诪转讞转 讬讚讬 讛讗砖讛 谞讗诪谞转 诇讜诪专 讘注诇讬 谞转谞讜 诇讬 讘诇讬 转谞讗讬 讜转谞砖讗 讘讜:



诪转谞讬' 讛专讬 讝讛 讙讬讟讬讱 讗诐 诇讗 讘讗转讬 诪讻讗谉 讜注讚 砖诇砖讬诐 讬讜诐 讜讛讬讛 讛讜诇讱 诪讬讛讜讚讛 诇讙诇讬诇 讜讛讙讬注 诇讗谞讟讬驻专住 讜讞讝专 讘讟诇 讛转谞讗讬. 讛专讬 讝讛 讙讬讟讬讱 讗诐 诇讗 讘讗转讬 诪讻讗谉 讜注讚 砖诇砖讬诐 讬讜诐 讜讛讬讛 讛讜诇讱 诪讙诇讬诇 诇讬讛讜讚讛 讜讛讙讬注 诇讻驻专 注讜转谞讗讬 讜讞讝专 讘讟诇 讛转谞讗讬. 讛专讬 讝讛 讙讬讟讬讱 讗诐 诇讗 讘讗转讬 诪讻讗谉 讜注讚 砖诇砖讬诐 讬讜诐 讜讛讬讛 讛讜诇讱 诇诪讚讬谞转 讛讬诐 讜讛讙讬注 诇注讻讜 讜讞讝专 讘讟诇 讛转谞讗讬. 讛专讬 讝讛 讙讬讟讬讱 讻诇 砖讗注讘讜专 诪讻谞讙讚 驻谞讬讱 砖诇砖讬诐 讬讜诐 讛讬讛 讛讜诇讱 讜讘讗 讛讜诇讱 讜讘讗 讛讜讗讬诇 讜诇讗 谞转讬讞讚 注诪讛 讛专讬 讝讛 讙讟. 讗讜拽讬诪谞讗 讘讙诪专讗 讚讗谞讟讬驻专住 讛讬讗 讘住讜祝 讗专抓 讬讛讜讚讛 砖砖转讬 讛注讬讬专讜转 讛诇诇讜 讛谉 注讜诪讚讬谉 讘讬谉 讙讘讜诇 讬讛讜讚讛 讜讙诇讬诇. 讜注讜转谞讗讬 讛讬讗 专讗砖 讙诇讬诇 讜讗谞讟讬驻专住 专讗砖 讬讛讜讚讛 讜讛讚专讱 砖讬砖 讘讬谉 讗谞讟讬驻专住 诇注讜转谞讗讬 讛讬讗 诪住讜驻拽转 住驻拽 砖讛讬讗 谞讞砖讘转 诪讗专抓 讬讛讜讚讛 住驻拽 讗诐 讛讬讗 谞讞砖讘转 诪讗专抓 讛讙诇讬诇 讜转专讬 转谞讗讬 拽讗诪专 诇讛 讻砖讛讬讛 讛讜诇讱 诪讬讛讜讚讛 诇讙诇讬诇 讛转谞讛 注诪讛 讗讬 诪讟讬谞讗 诇讙诇讬诇 诇讗诇转专 诇讬讛讜讬 讙讬讟讗 讗讬 诪砖转讛讬谞讗 讛讻讗 讘讬讛讜讚讛 转诇转讬谉 讬讜诪讬谉 讜诇讗 讗转讬谞讗 (诇讗诇转专) 谞诪讬 诇讬讛讜讬 讙讬讟讗 讜讗注"讙 讚诇讗 诪讟讬谞讗 诇讙诇讬诇 讜讝讛 讛讗讬砖 讛诇讱 讻诇 讗专抓 讬讛讜讚讛 讜讛讙讬注 诇讗谞讟讬驻专住 砖讛讬讗 注讜诪讚转 讘住讜祝 讬讛讜讚讛 住诪讜讱 诇讙诇讬诇 讜讞讝专 诇讘讬转讜 拽讜讚诐 诇' 讘讟诇 讛讙讟 讚讛讗 诇讗 诇讙诇讬诇 讗讝讬诇 讜诇讗 讗砖转讛讜讬讬 讗讬砖转讛讬 转诇转讬谉 讬讜诪讬谉 讘讬讛讜讚讛 讜讘讟诇 转谞讗讜 砖注砖讛 讘谞转讬谞讛 讝讜 讻砖谞转谉 讙讟 诇讗砖转讜 注诇 转谞讗讬 讝讛 讜讗注"驻 砖讗讞"讻 讛讜诇讱 讘讙诇讬诇 讗讜 砖讜讛讛 讘讬讛讜讚讛 诇' 讬讜诐 讗讬谞讜 讙讟 砖讻讘专 讘讟诇讛 谞转讬谞讛 讛专讗砖讜谞讛 讗讘诇 讗诐 谞讜讟诇讜 诪诪谞讛 讜讞讜讝专 讜谞讜转谞讜 诇讛 驻注诐 砖谞讬讛 讬讻讜诇 诇讙专砖 讘讜 诇讛转谞讜转 诪讛 砖专讜爪讛 讚拽讬"诇 讙讟 砖讘讟诇讜 讞讜讝专 讜诪讙专砖 讘讜. 讜讗诐 讛讬讛 讛讜诇讱 诪讙诇讬诇 诇讬讛讜讚讛 讜讛转谞讛 注诪讛 讗诇讜 砖谞讬 讛转谞讗讬诐 讚讗讬 诪讟讬谞讗 诇讬讛讜讚讛 诇讗诇转专 诇讬讛讜讬 讙讬讟讗 讜讗讬 诪砖转讛讬谞讗 讛讻讗 讘讙诇讬诇 转诇转讬谉 讬讜诪讬谉 讜诇讗 讗转讬谞讗 (诇讗诇转专) 诇讬讛讜讬 讙讬讟讗 讜讗注"讙 讚诇讗 诪讟讬谞讗 诇讬讛讜讚讛 讜讛讬讛 诪讛诇讱 讻诇 讗专抓 讛讙诇讬诇 讜讛讙讬注 诇讻驻专 注讜转谞讗讬 砖注讜诪讚转 讘专讗砖 讛讙诇讬诇 讜讞讝专 诇讘讬转讜 拽讜讚诐 诇' 讬讜诐 讘讟诇 讛转谞讗讬 讚讛讗 诇讗 诇讬讛讜讚讛 讗讝诇 讜诇讗 讗砖转讛讜讬讬 讗砖转讛讬 转诇转讬谉 讬讜诪讬谉 讘讙诇讬诇 讜讗诐 讬爪讗 讞讜抓 诪讻驻专 注讜转谞讗讬 讜讛讙讬注 诇讚专讱 砖讘讬谉 注讜转谞讗讬 诇讗谞讟讬驻专住 砖讛讬讗 诪住讜驻拽转 诪讗讬讝讜 谞讞砖讘转 讛讬讗 诪讙讜专砖转 讜讗讬谞讛 诪讙讜专砖转 讜讗诐 诪转 讞讜诇爪转 讜诇讗 诪转讬讘诪转 讜讻谉 讗诐 讛讬讛 讛讜诇讱 诪讗"讬 诇诪讚讬谞转 讛讬诐 讜讛转谞讛 诇讛 讗诇讜 砖谞讬 讛转谞讗讬诐 讜讛讙讬注 诇注讻讜 砖讛讬讗 讘拽爪讛 讗"讬 注讜诪讚转 讜诇讗 砖讛讛 砖诐 诇' 讬讜诐 讜讞讝专 讘讟诇 讛转谞讗讬 讚诇讗讜 诇诪讚讬谞转 讛讬诐 讗讝诇 讜诇讗 讗砖转讛讜讬讬 讗砖转讛讬. 讛"讝 讙讬讟讬讱 讻诇 讝诪谉 讜讻讜' 讜讛讗 诇讗 注讘专. 驻讬' 讚讛讗 讛讜诇讱 讜讘讗 拽转谞讬 讜讻讬讜谉 砖诇讗 注讘专 诪讻谞讙讚 注讬谞讬讛 诇' 讬讜诐 专爪讜驻讬诐 诇诪讛 讬讛讬讛 讛讙讟 讙讟:





诪讛专砖"讗 - 讞讬讚讜砖讬 讛诇讻讜转

转讚"讛 讘砖诇诪讗 讻讜' 讻讬讜谉 讚专讬砖讗 谞诪讬 讛讜讬 讘诪驻专砖 讬讜诐 讗' 讻讜' 诇讗 诇讬讛讜讬 讙讟 讻诪讜 讘住讬驻讗 注讻"诇 讜讬砖 诇讚拽讚拽 诇驻讬 讛住讘专讗 砖讻转讘讜 讛转讜住驻讜转 诇注讬诇 讚讗驻讬诇讜 讘诪驻专砖 讬讜诐 讗讞讚 讛讜讛 住"讚 讻讬讜谉 砖讛讬拽诇 注诇讬讛 讻"讻 砖诇讗 讛爪专讬讻讛 讗诇讗 讬讜诐 讗讞讚 讻讜' 讻讬 诪转 讜诇讗 讛谞讬拽转讜 讜砖诪砖转讜 讻诇诇 诇讬讛讜讬 讙讟 讜讛砖转讗 诇讗 转拽砖讬 专讬砖讗 诇住讬驻讗 讚讗讬诪讗 讚讜拽讗 讘住讬驻讗 砖讛讞诪讬专 注诇讬讛 讘' 砖谞讬诐 讛讜讬 讛拽驻讚讛 讜诇讗 讛讜讬 讙讟 讗讘诇 讘专讬砖讗 讚住转诪讗 讬讜诐 讗讞讚 拽讗诪专 讻讬讜谉 讚讛讬拽诇 注诇讬讛 讻"讻 谞讬诪讗 讘诪转 讗驻讬诇讜 诇讗 砖诪砖转讜 讜讛谞讬拽转讜 讻诇诇 讚讛讜讬 讙讟 讜讘专讬讬转讗 讚拽转谞讬 讚讘注讬 讬讜诐 讗讞讚 讛讬讬谞讜 讘砖讛讜讗 讞讬 讻讬 诪转谞讬' 讜讗讬爪讟专讬讱 诇讬讛 诇讗砖诪讜注讬谞谉 讚讗驻讬诇讜 讘住转诪讗 讻诪驻专砖 讬讜诐 讗' 讚诪讬 讜住讙讬 讘讬讜诐 讗讞讚 讜讬砖 诇讬讬砖讘 讚转诇诪讜讚讗 讚驻专讬讱 讛讻讗 诪"砖 专讬砖讗 讜诪"砖 住讬驻讗 诇讗 诪砖诪注 诇讬讛 诇驻诇讜讙讬 讘讛讻讬 讘讬谉 专讬砖讗 讜住讬驻讗 诇驻讬 讛讗诪转 讻讬讜谉 讚转专讜讬讬讛讜 讘诪驻专砖 讗讬讬专讬 讜讚讜"拽:


讘讚"讛 讜讛讜讛 诇讛讜 讻讜' 讜讬"诇 讚讛转诐 讻讗"讚 讚讛讻讗 讚诇专讘谞谉 拽讗诪专 诇讛讜 讻讜' 注讻"诇 讜诇讗 讛讜讜 砖谞讬 讻转讜讘讬诐 诇专讘谞谉 讻诪"砖 讛转讜住驻讜转 诇拽诪谉 讚讬砖 讘讛谉 砖讜诐 爪专讬讻讜转讗 讜拽"诇:


讘讚"讛 讜讙诪专讬谞谉 讻讜' 讚讛转诐 诇讗 诪爪专讬讱 诇讛讜 讗诇讗 讚诪砖谞讬 诇讛讜 讚讗讬谉 诪砖讜诐 讗' 讻讜' 注讻"诇 讛讗讬 诇讬砖谞讗 讙讜驻讬讛 讚砖驻讬专 诪爪专讬讱 诇讛讜 专"讞 讘谉 讙诪诇讬讗诇 讛转诐 讻转讘讜 讛转讜住驻讜转 诇注讬诇 讜讛讬讬谞讜 讚诪爪专讬讱 讘讛讜 讛讻驻讜诇 讜讗讬谉 诇诇诪讜讚 诪砖讜诐 讗' 诪讛谉 讗讘诇 讚讘专讬 专砖"讬 讛讻讗 讚驻讬' 讚讻讜诇讛讜 诪爪专讬讱 诇讛讜 专"讞 讻讜' 注"讻 诇讬讻讗 诇驻专讜砖讬 讛讻讬 讚讗"讻 讛讬讻讗 拽讗诪专 讚讙诪专讬谞谉 诪讬谞讬讬讛讜 讗诇讗 讚专"诇 讚讻诇讛讜 诪爪专讬讱 诇讛讜 专"讞 讻讜' 讚讛讬讬谞讜 讚注讘讬讚 讘讛讜 爪专讬讻讜转讗 讚诇讗 讛讜讛 讘' 讻转讜讘讬诐 讜砖驻讬专 讗讬讻讗 诇诪讙诪专 诪讬谞讬讬讛讜 讜讗讛讗 讻转讘 讛专专"讗 讚讛讗 诇讬转讗 讚讛转诐 诇讗 诪爪专讬讱 诇讛讜 讘讚专讱 爪专讬讻讜转讗 讗诇讗 讚诪爪专讬讱 讘讛讜 讛讻驻讜诇 讜诇讬讻讗 诇诪讙诪专 诪讬谞讬讬讛讜 讜转专爪讜 讚住讜讙讬讗 讚讛讻讗 诇讗 住"诇 讗诇讗 讚讬砖 砖讜诐 爪专讬讻讜转讗 讜讬砖 诇诪讙诪专 诪讬谞讬讬讛讜 讜讚讜"拽:


讙诪' 诪讗谉 讞讻诪讬诐 讚讛讻讗 专讘谉 砖诪注讜谉 讘谉 讙诪诇讬讗诇 讻讜' 讚拽讚拽 诇讜诪专 讞讻诪讬诐 讚讛讻讗 讜讛讬讬谞讜 讻诇讬砖谞讗 讚诇注讬诇 讚专讘谉 砖诪注讜谉 讘谉 讙诪诇讬讗诇 诇专讘谞谉 拽讗"诇 讗讘诇 诇诇讬砖谞讗 讚诇专"诪 拽讗"诇 住"诇 诇专讘谉 砖诪注讜谉 讘谉 讙诪诇讬讗诇 谞诪讬 讻讞讻诪讬诐 讜讘注讬 诇注讬诇 诇拽讬讬诐 讛转谞讗讬 讚砖转讬 砖谞讬诐 讘讞讬讬 讛讗讘 讜讘讞讬讬 讛讘谉 讗讘诇 讘诪转 讛讗讘 讜讛讘谉 住讘专 讛讻讗 讗注"驻 砖诇讗 谞转拽讬讬诐 讛转谞讗讬 讻讬讜谉 讚注讬讻讜讘讗 讗讬谞讜 诪诪谞讛 讜拽"诇:


讘驻专砖"讬 讘讚"讛 讗谞讟讬驻专住 讻讜' 讛讬讛 讛讜诇讱 诪讬讛讜讚讛 诇讙诇讬诇 讻讜' 讜讞讝专 诇讗 讘讟诇 转谞讗讜 讻讜' 注讻"诇 讛"诪 诇驻专讜砖讬 讻诪讜 讘诪转谞讬转讬谉 讚诇注谞讬谉 讘讬讟诇 转谞讗讬 讗讬讬专讬 讜讻讙讜谉 砖讛诇讱 诪讙诇讬诇 诇讬讛讜讚讛 讜讛讙讬注 诇讗谞讟讬驻专住 讜诇讗 砖讛讛 砖诐 砖诇砖讬诐 讛专讬 讛转谞讗讬 讘讟诇 讜讛讙讟 讘讟诇 讜讻谉 讘讛讬驻讱 砖讛讬讛 讛讜诇讱 诪讬讛讜讚讛 诇讙诇讬诇 讜讛讙讬注 诇讻驻专 注讜转谞讗讬 讻讜' 讗诇讗 讚诪砖诪注 诇讬讛 讻讬讜谉 砖诇讗 讛讝讻讬专 讘讘专讬讬转讗 诪讛讬讻谉 讛诇讱 诪砖诪注 讚讗诪转谞讬' 拽讗讬 讘讛讜诇讱 诪讬讛讜讚讛 诇讙诇讬诇 讜讛讙讬注 诇讗谞讟讬驻专住 讜讘讛讜诇讱 诪讙诇讬诇 讜讛讙讬注 诇讻驻专 注讜转谞讗讬 讜讘讛讻讬 谞讬讞讗 诪讛 砖驻专砖"讬 讘讬谞转讬讬诐 讛讬讛 讛讜诇讱 讜讻讜' 讜讞讝专 讘转讜讱 诇' 讜诇讗讞专 讝诪谉 讞讝专 讜讛诇讱 诇讙诇讬诇 诪诪砖 讜砖讛讛 注讻"诇 讗诪讗讬 诇讗 驻讬' 讘驻砖讬讟讜转 讚讛讬讬谞讜 讘讞讝专 讘诪讛诇讱 专讗砖讜谉 讜砖讛讛 讚讛讜讬讗 住驻拽 诪讙讜专砖转 讗诇讗 诪砖讜诐 讚谞讬讞讗 诇驻专讜砖讬 诪转谞讬' 讜讘专讬讬转讗 讘讞讚讗 讙讜讜谞讗 讚诇讗 诪砖转讛讬 讘诪讛诇讱 专讗砖讜谉 讜拽"诇:





诪讛专"诐 砖讬祝

讙诪' 诪"砖 专讬砖讗 讜诪"砖 住讬驻讗 讻讜'. 诇驻讬' 专砖"讬 讬砖 诇专讗讜转 讚驻专讬讱 诪讬转讬讘讬 讻讜' 诪住讬驻讗 讜讛转讬讜讘转讗 讛讜讗 诪专讬砖讗 讗"讻 诇诪讛 诪讬讬转讬 讛住讬驻讗 讜注讜讚 讚拽讗诪专 诪"砖 专讬砖讗 讜诪"砖 住讬驻讗 讜谞专讗讛 砖专"诇 讚驻专讬讱 讗诪讗讬 讛"讝 讙讟 讛专讬 诇讗 谞转拽讬讬诐 讛转谞讗讬 讜讗讬 诪砖讜诐 砖讻讜讜谞转讜 讘转谞讗讬 诇讗 讛讜讬 讗诇讗 诇爪讜专讱 讘谞讜 讻讜' 讜讻诪"砖 讛转讜住' 讗"讻 讘住讬驻讗 谞诪讬 讗诪讗讬 讗讬谞讜 讙讟 诇讬诪讗 诇讗 谞转讻讜讬谉 讗诇讗 诇爪讜专讱 讘谞讜 讻讜' 讜讗讬 诪砖讜诐 讚驻讬专砖 讛讗 爪专讬讱 诇驻专讜砖讬 砖专讜爪讛 讘讛谞拽讛 讻"讝 诇爪讜专讱 讘谞讜 讚讛讬讬谞讜 讘' 砖谞讬诐 讚讗讬 诇讗 驻讬专砖 住转诪讗 诇讗 讛讜讬 专拽 讬讜诐 讗讞讚 讘砖诇诪讗 诇专讘讗 谞讬讞讗 讚住转诐 讛谞拽讛 讘' 砖谞讬诐 讜诇讻谉 讘专讬砖讗 讗诪专讬谞谉 讻"讝 砖爪专讬讱 讘谞讜 谞转讻讜讬谉 讗讘诇 讘住讬驻讗 诇诪讛 诇讜 诇驻专讜砖讬 注"讻 讚讜拽讗 拽讗诪专 讗讘诇 诇专讘 讗砖讬 讛讗 讛讜爪专讱 诇驻专讜砖讬 讜诪"砖 讘' 砖谞讬诐 讚住讬驻讗 诪住转诐 讛谞拽讛 讚专讬砖讗 讜拽"诇 讜诇驻"讝 讗讬谉 讛讻专讞 住转讬专讜转 讛转讜住' 讛讗讬谉 诇转专抓 讘讚"讛 讜专诪讬谞讛讜 砖讻转讘讜 讚讗讬 讚讜拽讗 诇讗 讛讜讬 驻专讬讱 诪讬讚讬 诇驻讬 住讜讙讬转讜 讙诐 讗讬谉 讛讻专讞 诇诪"砖 讘讚"讛 诪转 讛讘谉 讜讻谉 诪砖诪注 讘驻讬专讜砖讜 讘讙诪' 讙讘讬 讘砖诇诪讗 讻讜' 注"砖 讜讚讜"拽: 


讙诪' 讜讞讻诪讬诐 讗讜诪专讬诐 谞转拽讬讬诐 讻讜'. 讗注"讙 讚讛讜讬 诪注砖讛 拽讜讚住 诇转谞讗讬 爪"诇 讚诇讗讜 讚讜拽讗 诇讬砖谞讗 讚讘专讬讬转讗: 


讙诪' 拽砖讬讗 讚专讘谞谉 讗讚专讘谞谉. 专爪讛 诇诪驻专讱 讞讻诪讬诐 讚专"诪 注诇 讞讻诪讬诐 讚专"诪 讜诇讛讻讬 诇讗 诪拽砖讛 注诇 讞讻诪讬诐 讚诪转谞讬': 


讘专砖"讬 讘讚"讛 讗诪专 诇讛 讘驻谞讬 砖谞讬诐 讻讜' 讚讗讬 诪住专讜 诇讛 讗讬讙专砖讛 讘讛讗讬 转谞讗讛 讻讜'. 讗讬谉 诇讛拽砖讜转 诇诇讬砖谞讗 讚谞转讬谞讛 讘注"讻 诇讗 砖诪讬讛 谞转讬谞讛 讚砖讗谞讬 讛讻讗 讚诇讗 转诇讛 讘讜 专拽 讘讗讘讗 讜诇讗讜 讻诇 讻诪讬谞讬讛 诇注讻讘 砖讛讚讘专 讻讘专 讬爪讗 诪讬讚讜 [诪讬讛讜 讗诐 讛转谞讗讬 讛砖谞讬 拽讜讚诐 注讬讬谉. 讝讛 讛讬讛 讘诪讜住讙专 讜专"诇 讚讛转谞讗讬 讛砖谞讬 注"诪 砖转转谉 讗诐 讛讬讛 拽讜讚诐 讗"讻 讻讬讜谉 讚讛讚讘专 转诇讜讬 讘讜 转讜 诪讛谞讬 转谞讗讬 砖谞讬 讘讗讬谞讜 专讜爪讛 诇拽讘诇 讚讛讜讬 谞转讬谞讛 讘注"讻] (爪): 


讜讛转讜住' 诇注讬诇 讘讚"讛 讻诇诇 讗诪专 专砖讘"讙 诪讻诇 注讻讘讛 砖讗讬谞讜 讛讬诪谞讛 讛拽砖讜 [讗谞转讬谞讛 讘注"讻 讗诪讗讬 诇讗 讬讛讗 砖诪讬讛 谞转讬谞讛 讻讬讜谉 讚讗讬谉 讛注讻讘讛 诪诪谞讛] 讜讬砖 讗讜诪专讬诐 讚砖讗谞讬 讛讻讗 砖讗讬谞讜 专讜爪讛 讘讘讬讟讜诇 讛讙讟 专拽 讘拽讬讜诪讜 讜诇讛转谞讜转 转谞讗讬 讗讞专 讜讛讬讛 爪专讬讱 诇讬拽讞 讛讙讟 诪讬讚讛 讜诇讞讝讜专 讜诇讬转谉 诇讛 注"讚 转谞讗讬 讗讞专 讜诇讗 诇砖谞讜转 诪转谞讗讬 诇转谞讗讬 讜讚讜"拽. 专拽 拽"拽 讚拽转谞讬 专爪转讛 讻讜' 讜讛讘专讬专讛 讘讬讚讛 讗诐 讗诪专 讗讬 讗驻砖讬 诇拽讘诇 诪注讜转 诇讗 砖诪讬讛 谞转讬谞讛 讜讛讬讗讱 转谞讬 专爪转讛 谞讜转谞转 诇讜 讘' 诪讗讜转 讝讛讜讘讬诐 讜讚讜"拽: 


讘专砖"讬 讘讚"讛 讗谞讟讬驻专讜住 讜讻讜' 诇讗谞讟讬驻专讜住 讜讞讝专 诇讗 讘讬讟诇 转谞讗讬 讻讜'. 诪爪讬讬专 爪讬讜专 讚诪转谞讬' 讛讬讛 讛讜诇讱 诪讬讛讜讚讛 诇讙诇讬诇 讘讗谞讟讬驻专讜住 讜诪讙诇讬诇 诇讬讛讜讚讛 讘讻驻专 注讜转谞讗讬 讜讛讜诪"诇 讘讛讬驻讱 诪讙诇讬诇 诇讬讛讜讚讛 讜讛讙讬注 讘讗谞讟讬驻专讜住 讘讬讟诇 转谞讗讜 专拽 诇讛住讘专转 讛拽讜砖讬讗 讚讘诪砖谞讛 拽转谞讬 诪讬讛讜讚讛 诇讙诇讬诇 讘讬讟诇 转谞讗讜 讜诇讘专讬讬转讗 讛讜讗 诇讛讬驻讱 诇讗 讘讬讟诇 转谞讗讜 讜拽"诇: 


讘专砖"讬 讘讚"讛 讘讬谞转讬讬诐 讻讜' 讜讞讝专 讻讜' 讜诇讗讞专 讝诪谉 讞讝专 讻讜'. 讜诇讗 驻讬专砖 讻驻砖讜讟讜 讘砖讛讛 讘驻注诐 专讗砖讜谉 诇' 讬讜诐 诪砖讜诐 讚诪驻专砖 讚讜诪讬讗 讚专讬砖讗 讗谞讟讬驻专住 讘讬讛讜讚讛 讻讜' 讜讛转诐 诪砖讜诐 讛住讘专转 讛拽讜砖讬讗 讗住讘专讛 诇讛 讘爪讬讜专讗 讚诪转谞讬' 讜拽"诇 讜注讜讚 诪砖讜诐 砖诇讗 讬爪讟专讱 诇砖谞讜转 讛驻讬专讜砖 讗讞"讻 诇驻讬 讛讗诪转 讚诇讗讘讬讬 注"讻 爪"诇 讻谉 讜讗讬谉 诇驻专讜砖讬 讘砖讛讛 讘驻注诐 专讗砖讜谉 讚讗"讻 讛讜讬 诪讙讜专砖转 讜讚讗讬 诪砖讜诐 讗讬讚讱 转谞讗讬 讗讬 诪砖转讛讬谞讗 诇' 讬讜诐 讗祝 讚诇讗 诪讟讬 诇讙诇讬诇 讜讗"讻 诪讙讜专砖转 诪诪谞"驻 讜爪"诇 注"讻 讘讞讝专 讜拽"诇 讜注讜讚 讚讘专讬讬转讗 讗诪转谞讬' 拽讗讬 诇驻专讜砖讬 住转讬专讜转 讛讚讬讜拽讬诐 讚讘专讬砖讗 诪砖诪注 讛讙讬注 诇讗谞讟讬驻专讜住 讛讗 诇讛诇谉 讜讘讬谞转讬诐 讙诇讬诇 讛讜讬 讜讗讞"讻 诇讻驻专 注讜转谞讗讬 讛讗 讘讬谞转讬讬诐 讛讜讬 讬讛讜讚讛 诇讝讛 诪驻专砖 讚讘讬谞转讬诐 讛讜讬 住驻拽 讜拽"诇: 


讘转讜住' 讘讚"讛 讘砖诇诪讗 诇专讘讗 讻讜' 讜谞专讗讛 诇专"讬 诇驻专砖 讻讜'. 讻讬讜谉 讚驻讬专砖 讜讗驻讬诇讜 诪转 诇讗 诇讬讛讜讬 讙讟 讻诪讜 讘住讬驻讗 讜讗讬 谞专讗讛 诇转诇诪讜讚讗 诇转专抓 诇驻讬 讛讗诪转 讚讘专讬砖讗 讚诇讗 驻讬专砖 专拽 讬讜诐 讗讞讚 讻讬讜谉 砖讛拽诇 注诇讬讛 讻"讻 讻讬 诪转 讜诇讗 砖诪砖转讜 讛讜讬 讙讟 诪砖讗"讻 讘住讬驻讗 讚驻讬专砖 讘' 砖谞讬诐 讜讻住"讚 讚讛转讜住' 诇注讬诇 讘讚"讛 讻讗谉 讘诪驻专砖 讜讚讜"拽: 


讘转讜住' 讘讚"讛 讜讛讜"诇 砖谞讬 讻转讜讘讬诐 讻讜'. 讜注讜讚 讚砖驻讬专 诪砖谞讬 诇讛讜 专讞讘"讙 讻爪"诇 讜讗祝 诇讙讬专住转 诪爪专讬讱 诪"诪 诪爪专讬讱 讚专砖"讬 讗讬谉 诇驻专砖 讻谉 讚讛讗 拽讗诪专 讜讙诪专讬谞谉 诪讬谞讬讬讛讜 讜讗诐 专"诇 讚爪专讬讱 讛讻驻诇 诇讗讜诪专讜 讗讬谉 诇讙诪讜专 诪讬谞讬讬讛讜 [讜诇讻讱 讛拽砖讜 讛转讜住' 注诇讬讜 讘住诪讜讱] 讜拽"诇:





专砖"砖

讙诪专讗 讗讬谉 诇讱 转谞讗讬 讘讻转讜讘讬诐 砖讗讬谞讜 讻驻讜诇 讜讛"诇 砖谞讬 讻转讜讘讬诐 讛讘讻"讗 讜讗讬谉 诪诇诪讚讬谉. 诇讻讗讜专讛 诇"讚 诇砖讗专 讘"讻 讛讘讻"讗 诇注诇诪讗 讚讗"诪 讚讗"转 讚诪诇诪讚讬谉 诇注诇诪讗 讛专讬 讛砖谞讬 诪讬讜转专 讚讙诐 讗讜转讜 讛讜讛 讬诇驻讬谞谉 诪谉 讛讗讞讚. 讗讘诇 讛讻讗 讗讚专讘讛 诪砖讜诐 讚诪诇诪讚讬谉 诇注诇诪讗 讚讘注讬谞谉 转谞讗讬 讻驻讜诇 诇讛讻讬 讗讬爪讟专讱 诇诪讬讻驻诇讬谞讛讜 讘讻讜诇讛讜 讚讗诇"讻 讛讜讛 讛诪注砖讛 拽讬讬诐 讗祝 讘诇转讬 拽讬讜诐 讛转谞讗讬. 讜爪"诇 讚讛讻讜讜谞讛 讛讜讗 讚诇诪讗讬 讗讬爪讟专讱 诇诪讻转讘 讛讻驻诇 讚讘诇讗"讛 讛讜讛 讬讚注讬谞谉 讚诪住转诪讗 讻驻诇讬讛 讚讗讬 诇讗 诇讗 讛讜讛 诪讛谞讬 讛转谞讗讬. 讜讻诪砖"讻 讛转讜住' 诇注讬诇 (注讛) 讘讚"讛 诇讗驻讜拽讬 讘讻诇 注"诪 砖讘砖"住. 讜诇讗讬讚讱 诇讬砖谞讗 讚专讘谞谉 拽讗"诇 讻讜' 讜驻专砖"讬 讚讻讜诇讛讜 爪专讬讻讬 讻讚诪转专爪讬谞谉 诇讛讜 讘拽讚讜砖讬谉 (讜注讬' 讘转讜住'). 谞"诇 讚专"诇 讚讘讗诪转 讚讗驻讬' 诇讗 讛讜讬 讻转讬讘讬 讛讜讛 讬讚注讬谞谉 讚诪住转诪讗 讻驻诇讬谞讛讜. 讗讘诇 诇讗 讛讜讛 讬讚注讬谞谉 讗讬讱 讻驻诇讬谞讛讜. 讗诐 诇讗 讘专讻讛 讜诇讗 拽诇诇讛 讗讜 讗驻讬' 拽诇诇讛. 讜诇讻谉 讗讬谉 住转讬专讛 诪讝讛 诇诪"砖 讛专"谉 讘砖讘讜注讜转 砖讬诇讛讬 驻' 砖讘讛"注 讚诇专"诪 讛讬讻讗 讚诇讗 讻驻诇讬讛 讘住转诪讗 诪砖诪注 砖驻讬专 拽诇诇讛 讚讜拽讗 讜讚讜"拽. 讜讛砖注讛"诪 讘驻"讜 诪讛' 讗讬砖讜转 讙诪讙诐 讛专讘讛 讘讝讛 讜诇注讚"谞 讻诪砖"讻:



讘诪砖谞讛 讛讙讬注 诇讗谞讟讬驻专住. 讘诪砖谞讬讜转 讛讙讬' 诇讗谞讟讬驻讟专住. 讜讻谉 谞讝讻专 讘讬讜诪讗 (住讟) 讜讘谞讚讛 (住讘):



专砖"讬 讚"讛 转谞讗讜 讘讟诇. 讜砖讜讘 讗讬谉 讻砖专 诇讙专砖 讘讜. 拽"诇 讚诇注讬诇 (诇讘 讘) 驻住拽讬谞谉 讻专"谞 讚讞讜讝专 讜诪讙专砖 讘讜 讜注"砖 讘转讜住'. 讜注讬' 诇拽诪谉 (驻讚 讘) 讘住讜讙讬讗 讜讘转讜' 砖诐:





讞讬讚讜砖讬 讞转"住

注"诪 砖转砖诪砖讬 讗转 讗讘讗 讘' 砖谞讬诐 讜讻讜'. 诪讚诇讗 谞拽讟 住转诐 砖转砖诪砖讬 讗转 讗讘讗 砖"诪 诪讬讬专讬 砖诪转 讚讘讞讬 讗讬谉 讞讬诇讜拽 讘讬谉 住转诐 诇讘' 砖谞讬诐 讜讗"讻 专砖讘"讙 讚讗诪专 讗讬谉 诇讱 转谞讗讬 讘讻转讜讘讬诐 砖讗讬谞讜 讻驻诇 诇讚讘专讬 专"诪 讜专讘谞谉 拽讗诪专 讚诇讚讬讚讬' 讻诇 注讻讘讛 砖讗讬谞讛 诪诪谞讛 讛专讬 讝讛 讙讟:


讗讬谉 诇讱 转谞讗讬 讘讻转讜讘讬诐 砖讗讬谞讜 讻驻诇 讬驻讛 谞转驻专砖讛 讻诇 讛住讜讙讬' 诇注讬诇 讘讞讬讚讜砖讬谞讜 注"讛 注"讗 注"砖 讛讬讟讘:


讜讞讝专 讜讗诪专 诇讛 注"诪 砖转转谉 诇讬 诪讗转讬诐 讝讜讝. 讻谉 讛谞讜住讞讗 讘砖"住 砖诇驻谞讬谞讜. 讜讛专砖讘"讗 讘讞讬讚讜砖讬讜 讜讻谉 讘转砖讜讘转 讛专讗"砖 讜讻谉 讘专诪讘"诐 驻"讞 诪讙讬专讜砖讬谉 讛注转讬拽 讘讛讬驻讜讱 讘转讞诇讛 讛转谞讛 诇讬转谉 诪讗转讬诐 讝讜讝 讜砖讜讘 讞讝专 讜讗诪专 砖转砖诪砖讬 讗讘讗. 讜讻谉 谞讻讜谉 讚讛讬转讻谉 讚讘转讞诇讛 谞讚专 谞讚专 讙讚讜诇 诇讻讘讚 讗讘 讘砖讬诪讜砖 砖诇 讝讜 讜砖讜讘 诪讜讻专 诪爪讜转讜 讘诪讗转讬诐 讝讜讝 诇讬转谉 诇讜 讗注"讻 转讞诇讛 讛转谞讛 讘诪讗转讬诐 讝讜讝. 讜砖讜讘 讛转谞讛 砖讗诐 转砖诪砖 讗讘讬讜 转驻讟讜专 诪诪讗转讬诐 讝讜讝. 讜诇驻讬 讛谞讜住讞讗 砖诇驻谞讬谞讜 爪"诇 讚诇讗 谞转讻讜讜谉 诇讛专讜讞转 讛讗讘 诪注讜诇诐 讗诇讗 诇爪注讜专讬 诇讗砖讛 讜砖讜讘 讛拽讬诇 注诇讬' 砖转讜讻诇 诇驻讚讜转 爪注专讛 讘诪讗转讬诐 讝讜讝 讜诇注讬诇 讘砖诪注转讬谉 诪砖诪注 讚诇讻"注 诇讛专讜讞讛 谞诪讬 讗讬讻讜讜谉 讜爪"注:


诇讗 讘讬讟诇 讛讗讞专讜谉 讗转 讛专讗砖讜谉. 谞拽讬讟谞讗 讘拽讬爪讜专 讻诇诇讬 讚讬谞讬 转谞讗讬. 讛讗讜诪专 注"诪 讗讜 诪注讻砖讬讜 诪讻诇 诪拽讜诐 讬讻讜诇 诇讘讟诇 讛转谞讗讬 诇拽讬讬诐 讛诪注砖讛 诇讜诪专 讛谞谞讬 诪讜讞诇 讛转谞讗讬 讜讛讙讟 拽讬讬诐 讗讜 讛诪转谞讛 讜讛拽谞讬谉 讜讗讬谉 爪专讬讱 诇讞讝讜专 讜诇讬讟诇 讜诇转谞讜 诇讛 讗讜 讘诪转谞讛 诇讞讝讜专 诇诪砖讜讱 讻讬 讛诪砖谞讛 讛专讗砖讜谞讛 讛讬讛 拽谞讬谉 讙诪讜专 讜专拽 讛讬讛 转诇讜讬 讘转谞讗讬 讜讻讬讜谉 砖诪讘讟诇 转谞讗讜 讻讘专 谞讙诪专 讛拽谞讬谉 诪讗讝 讜诪砖讜"讛 讬讜爪讗 讘讗转专讜讙 注"诪 诇讛讞讝讬专 讜诇讗 讛讜讛 讻拽谞讬谉 讛驻讬专讜转 讗诇讗 拽谞讬谉 讙讜祝 诪诪砖. 讜讻"讻 讻诇 讛专讗砖讜谞讬诐 讜讙诐 讛专讗"砖 讘转砖讜讘讛 专拽 讘转砖讜讘讛 讗' 住讜转专 讝讛 讜讻讘专 讛讗专讬讱 讘转砖讜' 诪讛专讬"讟 讞"讗 住讬' 诪"讟 谞讜"谉 谞"讗 讜讗诐 讬注讝专谞讬 讛' 讬讘讜讗专 讗讬"讛 诇拽诪谉 讘专"驻 讛诪讙专砖 讻讬 砖诐 诪拽讜诪讜. 讜诪"诪 讗诪转 谞讻讜谉 讻讬 讘讬讟讜诇 转谞讗讬 诇拽讬讬诐 讛诪注砖讛 讬讻讜诇 讜讬讻讜诇. 讗讱 诇讘讟诇 讛转谞讗讬 诇讘讟诇 讛诪注砖讛 诇讜诪专 讗注"驻 砖讬转拽讬讬诐 讛转谞讗讬 讗驻"讛 诇讗 讬讛讬讛 讛诪注砖讛 讻诇讜诐 讝讛 讗"讗 砖讻讘专 讞诇 诪注讻砖讬讜 讜讗讬谞讜 讬讻讜诇 诇讙专讜注 讜诇讗 诇讛讜住讬祝 讜诪砖讜诐 讻谉 驻讬专砖"讬 讛讻讗 拽讜讚诐 砖诪住专 讛讙讟 讗诪专 砖专爪讜讙讜 诇讙专砖 注"转 讻讱 讜讗诇讜 讛讬讛 诪讜住专 讛讙讟 住转诐 讜注住讜拽讬诐 讘讗讜转讜 注谞讬谉 诪转拽讬讬诐 讛转谞讗讬 讛讛讜讗 讗讘诇 讘砖注转 诪住讬专转 讛讙讟 讛转谞讛 转谞讗讬 讗讞专 讘讛讗 诪讬讬专讬 砖诪注转讬谉 讗诐 讛讜讗 诪砖谞讬 注谞讬谞讬诐 诇讗 讘讬讟诇 砖谞讬 讗转 讛专讗砖讜谉 讜讗诐 讛讜讗 诪注谞讬谉 讗讞讚 讻讙讜谉 讘' 诪讗讜转 讜讙' 诪讗讜转 讘讬讟诇 砖谞讬 讗转 讛专讗砖讜谉. 讜专诪讘"谉 讻转讘 诇驻讬 讚注转 专砖"讬 讚讗诐 诪住专 讘驻注诐 砖谞讬 讜讛转谞讛 讗讝讬 讚讘专讬讜 讛专讗砖讜谞讬诐 讗讬谞诐 讻诇讜诐 讗诇讗 诪讬讬专讬 讘' 讛转谞讗讬诐 讗诪专 拽讜讚诐 讛诪住讬专讛 讝讛 讗讞专 讝讛 讜讗讞"讻 诪住专讜 住转诐. 讜专诪讘"谉 诇谞驻砖讬' 驻诇讬讙 讜住"诇 讚讻讘专 诪住专 讘驻注诐 讛专讗砖讜谉 讜讗讛"谞 砖讗讬谉 讛讘注诇 讬讻讜诇 诇讞讝讜专 讘讜 砖讻讘专 拽谞转讛 讛讙讟 诪注讻砖讬讜 讗讱 讘专爪讜谞讛 讬讻讜诇 诇讘讟诇 讜诇讜诪专 讗驻讬' 转转拽讬讬诐 讛转谞讗讬 诇讗 讬讛讬讛 讙讟. 讜讛住讘讬专 讛专"谉 诇拽诪谉 住讜祝 驻专拽讬谉 讛讟注诐 诪砖讜诐 讛讜讗讬诇 讜讘讬讚讜 诇讘讟诇 讛讙讟 注"讬 砖诇讗 转转拽讬讬诐 讛转谞讗讬 讛"谞 讘讬讚讛 诇讘讟诇 讛转谞讗讬 诇讜诪专 砖讗驻讬' 讬拽讬讬诪谞讛 诇讗 讬讛讬讛 讙讟 讜诪住讬拽 诇驻讬 讟注诐 讝讛 讗诐 讛转谞讗讬 讗讬谞讜 讘讬讚讛 讻讙讜谉 注"诪 砖讬专讚讜 讙砖诪讬诐 砖转爪讗 讞诪讛 砖讬诪讜转 讜讻讚讜诪讛 讙诐 讗讬谉 讘讬讚讛 诇讘讟诇 讛转谞讗讬 讜讗讬谉 讘讝讛 讞讬诇讜拽 讘讬谉 讛讬讻讬 讚讗讬讻讜讜谉 诇爪注讜专讬 讗讜 诇讛专讜讞讛 讚讜拽讗 讘砖讗讬谞讜 诪讘讟诇 讛转谞讗讬 讗诇讗 讗诪专 诪讞讜诇讬谉 讜讬讛讬讛 讛诪讞讬诇讛 讻诪讜 拽讬讜诐 讛转谞讗讬 讘讝讛 讬砖 诇讞诇拽 讗诐 讛讬' 讻讜讜谞转 讛转谞讗讬 诇讛专讜讞讛 诪讛谞讬 诪讞讬诇讛 讻讗诇讜 谞转拽讘诇转讬 讗讘诇 讗诐 讛讬讛 讛转谞讗讬 诇爪注讜专讬 讛专讬 诇讗 谞转拽讬讬诐 讛转谞讗讬 讘诪讞讬诇讛 讜爪专讬讱 诇讘讟诇 讛转谞讗讬 讜诇讗 谞注诇诪讜 诪诪谞讬 讚讘专讬 讘"砖 住讬' 拽诪"讙 住"拽 讻"讟 讜讗专讬讻讜转 讚讘专讬 诪讻转讘 诪讗诇讬' 讜诪讛 砖讻转讘转讬 讘注讛"讬 讛讜讗 谞讻讜谉. 讜讛注讬讟讜专 讛讜讗 诪诪砖 讚注转 讬讞讬讚 讚住"诇 讚讘注诇 诇讞讜讚 谞诪讬 讬讻讜诇 诇讘讟诇 讛转谞讗讬 诪讚讗诪专讬谞谉 谞转讬谞讛 讘注"讻 诇讗 砖诪讬' 谞转讬谞讛 讜讛拽砖讛 讗讚专讘讛 诪砖诐 诪讜讻讞 诇讛讬驻讜讱 诪讚讗爪讟专讬讱 专讘讗 诇讗转讜讬讬 诪讛讬' 谞讟诪谉 讬讘"讞 砖"诪 讗讬谞讜 讬讻讜诇 诇讘讟诇 讛转谞讗讬 专拽 注"诪 砖转转谉 诇讬 诪砖诪注 砖诪专爪讜谞讬 诇拽讘诇 讘专爪讜谉. 讜讗诪谞诐 讚注转 讛注讬讟讜专 讚诇讗 讘诇砖讜谉 谞转讬谞讛 转诇讬' 诪讬诇转讗 讗诇讗 讬诇驻讬谞谉 诪讛讬' 谞讟诪谉 讚讻诇 转谞讗讬 爪专讬讱 砖讬讛讬讛 讘专爪讜谉 讘注诇 讛诪转谞讛 讛转谞讗讬 讗驻讬' 诇讛谞讬拽 讜诇砖诪砖 讛讻诇 爪专讬讱 诇专爪讜谞讜 讜诇讗 讘注诇 讻专讞讜 讜诪诪讬诇讗 讻讬讜谉 砖讘讬讚讜 诇讘讟诇 讛诪注砖讛 注"讬 砖讬讗诪专 讗讬谞讬 诪专讜爪讛 诪诪讬诇讗 讬讻讜诇 谞诪讬 诇讘讟诇 讛转谞讗讬 诇讜诪专 讗驻讬' 讬转拽讬讬诐 诪专爪讜谞讜 诪"诪 诇讗 讬讛讬讛 讙讟 讻诪"砖 讛专"谉 讘讟注诐 讛讗砖讛 讛谞"诇 诪"诪 诇讚讬谞讗 讛诇讻讛 讻讻诇 讛诪讜谉 讛驻讜住拽讬诐 讛谞"诇. 讜诇驻注"讚 谞专讗讛 讗诐 讗讞专 砖讗诪专 注"诪 砖转砖诪砖讬 讜讻讜' 讞讝专 讜讗诪专 讛专讬谞讬 讞讜讝专 诪讝讛 讛转谞讗讬 讗讬谞讜 专讜爪讛 讘砖讬诪讜砖 讗诇讗 讗谞讬 诪转谞讛 转谞讗讬 讗讞专 砖转转谉 诇讬 诪讗转讬诐 讝讜讝 讗驻讬' 砖谞讬讛诐 专讜爪讬诐 讗讬谞讜 诪讜注讬诇 讻讬讜谉 砖诪住专讜 诇讛 诪注讻砖讬讜 诇讻砖转砖诪砖 讗讘讬讜 诪讬讚 砖诪讜讞诇 讝讛 讛转谞讗讬 讻讘专 诪讙讜专砖转 讛讬讗 讜诇讗 讻诇 讻诪讬谞讬' 讚转专讜讬讛谉 诇讛转谞讜转 注讜讚 转谞讗讬 砖讻讘专 诪讙讜专砖转 诇讙诪专讬 讘砖诇诪讗 讗讬 诇讗 讞讝专 诪转谞讗讬 讛专讗砖讜谉 讗诇讗 讗诪专 转谞讗讬 砖谞讬 谞诪爪讗 讛讙讟 注讚讬讬谉 转诇讜讬 讘转谞讗讬 讛专讗砖讜谉 砖驻讬专 谞讗诪专 讘专爪讜谉 砖谞讬讛诐 诇讜诪专 讗讜 转砖诪砖 讗讜 转转谉 诪讗转讬诐 讝讜讝 讗讘诇 讗诐 讘讬讟诇 转谞讗讬 讛专讗砖讜谉 诇讙诪专讬 诪讬讚 讘专讙注 讛讛讬讗 谞转讙专砖讛 讜讗讬谉 讻讗谉 诪拽讜诐 诇讞讜诇 转谞讗讬 讗讞专 讜诇讗 讚诪讬 诇住讬驻讗 讚讗诪专 讘' 诪讗讜转 讜讞讜讝专 讜讗讜诪专 讙' 诪讗讜转 讗注"讙 讚讘讬讟诇 讗转 讛专讗砖讜谉 诪"诪 讞诇 讛砖谞讬 讛转诐 讗讬谉 讘讬讟讜诇 讙诪讜专 讚讛专讬 诪讬谉 讗' 讛讜讗 讜诪讜住讬祝 注诇 诪讗转讬诐 注讜讚 诪谞讛 诪砖讗"讻 讘砖谞讬 诪讬谞讬诐 砖转砖诪砖讬 讗讘讗 讜诪讗转讬诐 讚谞注拽专 讛专讗砖讜谉 诇讙诪专讬 讗讝 讗讬谞讜 讬讻讜诇 诇讛转谞讜' 转谞讗讬 讗讞专. 讜讘讝讛 谞"诇 诇讬讬砖讘 诪"砖 讛讟讜专 讚讛"讛 讘讛讬驻讜讱 注"诪 砖转转谉 讙' 诪讗讜转 讝讜讝 讜讞讝专 讜讗诪专 诪讗转讬诐 讜讛拽砖讛 讘"讬 诪讛 讞讬讚砖 讚讛专讬 讗驻讬' 谞讗诪专 诇讗 讘讬讟诇 讗诇讗 专爪转讛 讜讻讜' 讛专讬 讬讜爪讗转 讘诪讗转讬诐 讝讜讝 讜诇讛谞"诇 谞讬讞讗 讚讛讜讛 住讚"讗 讻讬 诪讘讟诇 讙' 诪讗讜' 讞诇 讛讙讟 诪讬讚 讜诇讗 转转谉 讗驻讬' 诪讗转讬诐 拽诪"诇 讚诇讗 诪讘讟诇 讛转谞讗讬 砖诇 讙' 诪讗讜' 讗诇讗 讗诪专讬' 诇讻砖转讘讗 诇拽讬讬诐 讛转谞讗讬 砖诇 讙' 诪讗讜转 讜转诪谞讛 讘' 诪讗讜转 讗讝 讬转讘讟诇 讛转谞讗讬 讜诇讗 拽讜讚诐 讜砖驻讬专 拽诪"诇 讛讟讜专 讜爪专讬讻讗 专讘讗 讜讻讜诇讬 讛讗讬 讜讗讜诇讬:


讛专砖讘"讗 讛注转讬拽 诇砖讜谉 讬专讜砖诇诪讬 讘砖诪注转讬谉 讜讘砖"讱 讞"诪 住讬' 讻"讗 谞转讞讘讟 讘讜 讛专讘讛 讜转讜诪讬诐 砖诐 讜拽爪讛"讞 砖诐 讜讘讘谞讬 讗讛讜讘讛 专驻"讜 诪讗讬砖讜转 讜讞"诪 讜讘讬转 砖诪讜讗诇 专住讬' 诇"讞 注讬讬谉 讛讻诇 讛讬讟讘 讜讘住' 转讜专转 讙讟讬谉 讘砖诪注转讬谉 讜讻讜诇诐 诇讗 注讬讬谞讜 讘讬专讜砖诇诪讬 讘驻谞讬诐 讜讘讛注转拽转 专砖讘"讗 讚砖诪注转讬谉 讜讗注谞讛 讞诇拽讬 讙诐 讗谞讬. 讜讗讜诪专 讗讬谉 住驻拽 讘注讜诇诐 讻讬 讗讜谞住 专讞诪谞讗 驻讟专讬' 讻转讬讘 讘讛讚讬' 讜诇谞注专讛 诇讗 转注砖讛 讚讘专 诪讬谞讬' 讬诇驻讬谞谉 讘谞讚专讬诐 讻"讜 注"砖 讜诪住讘专讗 讞讬爪讜谞讛 讜讚注转 讬砖专 专讞诪谞讗 讞讬讬讘讬' 诇讗 谞讗诪专 讜诇讗 讬注诇讛 注诇 讚注转 讗讚诐 讜讗诐 诪爪讬谞谉 讘讞住讚讬 讛讘讜专讗 讬转"砖 讞讬砖讘 诇注砖讜转 诪爪讜讛 讜谞讗谞住 讜诇讗 注砖讗诐 诪注诇讛 注诇讬讜 讛讻转讜讘 讻讗诇讜 注砖讗讛 讗讘诇 诇讗 注诇讛 注诇 讚注转 诇讚讜谉 讻谉 讘砖讜诐 讗讜驻谉. 讗讱 讬砖 诇讛住转驻拽 讘转谞讗讬 砖讬砖 讘讜 讞讬讜讘 诇讝讛 讜驻讟讜专 诇讝讛 讜讗讬专注 讗讜谞住 讗"讗 诇转驻讜住 讛讞讘诇 讘砖谞讬 专讗砖讬谉 诪讛 谞讬讚谉 讘讬'. 讜讘讛讗 诪讬讬专讬 讬专讜砖诇诪讬 诇讛讚讬讗 讻诪"砖 诇注讬诇 砖拽讬讚砖讛 注诇 诪谞转 诇转转 诇讛 诪讜拽诪转 驻诇谉 讛讬讬谞讜 诪讗转讬诐 讝讜讝 讜诪讻谞讬住讱 讘讬讜诐 驻诇谉 讗讬 讗转讗 讬讜诐 驻诇谉 讜诇讗 讗讻谞讬住讱 诇讗 讬讛讬' 诇讬 注诇讬讬讱 讻诇讜诐 讜诪讬讬专讬 砖讘讬谞讬 诇讘讬谞讬 讻讘专 谞转谉 诇讛 讛诪讗转讬诐 讝讜讝 讜砖讜讘 注讚讬讬谉 谞转诇讛 讛讚讘专 讘讬讜诐 驻诇谉 讜讗讬 讗转讬 讬讜诐 驻诇谉 讜讗讬谞讜 诪讻谞讬住讛 讗讬谉 讻讗谉 拽讚讜砖讬谉 讜讙诐 讛诪讗转讬诐 讝讜讝 讬砖讗专讜 讘讬讚讛 讚讛讬讬谞讜 讗讬谉 诇讬 注诇讬讬讱 讻诇讜诐 讜讻谉 诇拽诪谉 讘住驻讬谞讛 诪讬讬专讬 诇讛讚讬' 砖讻讘专 讛拽讚讬诐 砖讻专 讛住驻谉 讻诪讘讜讗专 诇拽诪谉 讗讬"讛 讜讛"讛 讛讻讗 讻讘专 谞转谉 诇讛 诪讗转讬诐 讝讜讝 讜讗诐 诇讗 讬拽讬讬诐 转谞讗讜 讗讬谞讛 诪拽讜讚砖转 讜讙诐 讛诪讗转讬诐 讝讜讝 砖诇讛. 讜注转讛 讗讬专注讜 讗讜谞住 讜诇讗 讘讗 驻诇讬讙讬 专' 讬讜讞谞谉 住"诇 讻讬讜谉 讚诪住讘专讗 讗讜谞住 专讞诪谞讗 讞讬讬讘讬' 诇讗 讗诪专讬谞谉 讗"讗 诇讞讬讬讘 讛讗砖讛 砖转讛讬' 诪拽讜讚砖转 讜诪砖讜注讘讚转 诇讘注诇 注"讬 讗讜谞住讜 砖诇 讝讛 讜诪讚讗讬谞讛 诪拽讜讚砖转 讻讗诇讜 注讘专 注诇 转谞讗讜 诪诪讬诇讗 讗讘讚讜 诪讗转讬诐 砖诇讜 砖讘讬讚讛 讗祝 注"讙 讚讗讜谞住 专讞诪谞讗 驻讟专讬' 诪"诪 讛讻讗 诇讗 谞转讞讬讬讘 讛讗砖讛 诪驻谞讬 讗讜谞住讜 讜诪诪讬诇讗 诇讗 讬驻讟专谞讜 讗讜谞住讜 诪诪讗转讬诐 讝讜讝. 讜专"诇 住讘专 讘讛讬驻讜讱 讻讬讜谉 讚讗讜谞住 专讞诪谞讗 驻讟专讬' 讛专讬 谞驻讟专 诪拽谞住 诪讗转讬诐 讝讜讝 讻讗诇讜 拽讬讬诐 转谞讗讜 讜讻讬讜谉 砖讚谞讬谉 讻讗诇讜 拽讬讬诐 转谞讗讜 诪诪讬诇讗 诪拽讜讚砖转 注诇 讻专讞讛 讜讝讛 讛诪注砖讛 讛讬' 讘住驻谉 砖砖讻专讜 诇讛注讘讬专 住讞讜专转讜 讜讛拽讚讬诐 诇讜 诪注讜转 砖讗诐 讬讞讝讜专 讘讜 讬讛讬' 讛诪注讜转 诇住驻谉 讻谉 诪讘讜讗专 诇讛讚讬讗 讘讬专讜砖诇诪讬 讜砖讜讘 谞讙讘 讛谞讛专 讜注讬讬谉 诇注讬诇 注"讙 注"讗 诇讜诇讬 讟注谞转 讗讜谞住 诪讞讜讬讘 讛住驻谉 诇砖讻讜专 讞诪讜专讬诐 诇讛注讘讬专讜 讗讱 讗讜谞住 专讞诪谞讗 驻讟专讬' 诇讛住驻谉 讜讗"讻 讬转讞讬讬讘讜 讛讘注诇讬诐 讘讗讬讘讜讚 诪注讜转讬讛诐 砖讘讬讚 讛住驻谉 讜转诇讬讗 讘驻诇讜讙转讗 讛谞"诇 诪诪砖. 砖讜讘 讗诪专 讚转诇讬' 讘驻诇讜讙转讗 讚专砖讘"讙 讜专讘谞谉. 讜讗拽讚讬诐 诇注讬诇 转讜住' 讚"讛 诪转 讛讘谉 讜讻讜' 讻转讘讜 转讜住' 讗诐 讛讬' 讬讜讚注 砖讬诪讜转 讗讘讬讜 讗讜 讘谞讜 诇讗 讛讬' 诪拽驻讬讚 讘转谞讗讬 注"砖. 谞诪爪讗 讗讬 专拽 诇讛专讜讞讛 诪讻讜讜谉 讜诇讗 诇爪注讜专讬 讻诇诇 讜讗讬专注 诇讛 讗讜谞住 讛"诇 专讞诪谞讗 驻讟专讛 讜讗讬谉 讻讗谉 讞讬讜讘 诇讜 讻诇诇. 讜讗诪谞诐 讗诐 专拽 诇爪注讜专讬 拽诪讻讜讜谉 讜诇讗 诇讛专讜讞讛 讻诇诇 讗"讻 讗讜谞住 专讞诪谞讗 讞讬讬讘讬' 诇讛讜爪讬讗 讗砖转讜 讘诇讗 诇爪注讜专讬 讝讛 诇讗 讗诪专讬谞谉. 讜讗诪谞诐 讘砖诪注转讬谉 诪讘讜讗专 讚诪讻讜讜谉 诇转专讜讜讬讬讛讜 诇讛专讜讞讛 讜讙诐 诇爪注讜专讬 讗"讻 讛讜讛 专讞诪谞讗 驻讟专讬' 诪爪讚 讗' 讜专讞诪谞讗 讞讬讬讘讬' 诪爪讚 讗' 讜诇讛讬专讜砖诇诪讬 讘讛讗 驻诇讬讙讬 专砖讘"讙 讜专讘谞谉 讜讗诪专讬谞谉 专"诇 讻专砖讘"讙 讜专"讬 讻专讘谞谉. 讜讚注 讚讻诇 讝讛 讘讗讜谞住 讘讘讬讟讜诇 讛转谞讗讬 讗讘诇 讗讜谞住 讘拽讬讜诐 讛转谞讗讬 讻讙讜谉 讗诐 诇讗 讗讘讜讗 讜讘讗讜谞住 诇讗 讘讗 讚驻住拽讬谞谉 诪拽专讗 讗讬 讛讜讛 砖讻讬讞 讜诇讗 砖讻讬讞 讗讝 讗讬谉 讗讜谞住 讘讙讟讬谉 诪砖讜诐 爪谞讬注讜转 讜驻专讬爪讜转 讜讘拽讬讚讜砖讬谉 谞住转驻拽 讘注讬讟讜专 讜注讬讬谉 注讜讚 讘讞讬' 讘诪住' 谞讚专讬诐 讻"讜 讜讘转砖讜讘转 住讬' 讬"讙 讘讬讬砖讜讘 讛专诪讘"诐 讚讻驻诇 诇讛讗讬 讚讬谞讗 讘讛诇' 住谞讛讚专讬谉 注诪"砖 转讜诪讬诐 讘讝讛. 诇驻注"讚 砖诐 诪讬讬专讬 专诪讘"诐 诪讬 砖谞转讞讬讬讘 砖讘讜注讛 诇驻讟讜专 讜诪专爪讜谉 砖谞讬讛诐 注砖讜 驻砖专 砖讗诐 讬讘讜讗 讗讬讚讱 讘转讜讱 砖诇砖讬诐 讬讜诐 讬砖讘注 讜讬讟讜诇 讜谞讗谞住 讜诇讗 讘讗 讛谞讛 讝讛 讝讛 驻砖讜讟 砖讝讛 诇讗 讬讟讜诇 注讜讚 讘砖讘讜注转讜 讚讗讜谞住讜 砖诇 讝讛 诇讗 讬讞讬讬讘 讗讬讚讱 讗讘诇 住讚"讗 砖讬驻讟专 讘诇讗 砖讘讜注讛 讻诇诇 讚讗讜谞住讜 砖诇 讝讛 讛讜讛 讻讗讬诇讜 注讘专 注诇 讛驻砖专 讜讬驻讟专 讝讛 讘诇讗 砖讘讜注讛 讻诇诇 拽诪"诇 砖讞讜讝专 诇拽讚诪讜转讛 讻讗诇讜 诇讗 谞转驻砖专讜 讻诇诇 讜讞讜讝专 讛讚讬谉 诇住讬谞讬 讝讛 讬砖讘注 讜讬驻讟专 讜讝讛 讞讬讚砖 专诪讘"诐 讘讛诇' 住谞讛讚专讬谉 诪讛 砖诇讗 谞讝讻专 讘讛诇' 诪讻讬专讛:


讜谞讞讝讜专 诇讚讘专讬 讛讬专讜砖诇诪讬 讛谞"诇 讚讗诪专 注诇 讚注转讬' 讚专"诇 讗讬讱 爪专讬讱 诇诪讬注讘讚 驻讬' 砖诇讗 转讛讬' 讗讙讬讚讗 讘讬' 诇讻砖讬讗谞讜住 讜讗讬谉 讗转讗 讬讜诐 驻诇讜谞讬 讜诇讛 讻谞住转讛 诇讬 诇讗 诇讬讛讜讬 诇讬 注诇讬讱 讻诇讜诐 注讻"诇 讜讬砖 驻讬专砖讜 砖讛讬讗 转讻转讜讘 讛转谞讗讬 注诇 砖诪讛 讜讚讜讞拽 讜讘谞讬 讗讛讜讘讛 讬驻讛 驻讬专讜砖 砖诇注讜诇诐 讛讜讗 讬讻转讜讘 讗讱 诇讗 讬讛讬讛 转讜诇讛 讘注爪诪讜 砖讗诐 讛讜讗 诇讗 讬讻谞讜住 诇讬讜诐 驻诇谉 讚讗讝 讗诐 谞讗谞住 讬砖 住驻拽 讗诇讗 讬转诇讛 讘讛讬讜诐 讗诐 讬讙讬注 讛讬讜诐 讜诇讗 讬讛讬' 讻谞讬住转 讛讞讜驻讛 讗讝 讗讬谉 诇讜 注诇讬' 讻诇讜诐 注"砖. 讜讬讛讬' 讗讬讱 砖讬讛讬讛 讘转讬拽讜谉 讛讝讛 讗讬谉 谞讝讻专 专拽 转谞讗讬 讛讻谞讬住讛 讜诇讗 诪讜拽诪转 驻诇谉 讛讬讬谞讜 诪讗转讬诐 讝讜讝 讜诪诪讬诇讗 讗讬谉 讻讗谉 住驻拽 讚讗讬谉 讻讗谉 驻讟讜专 讗诇讗 讞讬讜讘 诇讛 讜专讞诪谞讗 讞讬讬讘讬' 诇讗 讗诪专讬谞谉. 讜讗讬谉 讗' 诪谉 讛专讗砖讜谞讬诐 讜讗' 诪谉 讛讗讞专讜谞讬诐 诪爪讟专驻讬谉 讛讟注诐 诪砖讜诐 讚诇讗 砖讻讬讞讗 砖讬砖谞讛 诪转谞讗讬 诇转谞讗讬 讜诇讗 诇讜诪专 讗诐 转专爪讛 转砖诪砖 讗讘讗 讜讗诐 转专爪讛 转转谉 诪讗转讬诐 讝讜讝 讜讗"讻 讛讜讛 讘' 注讚讬诐 讛诪讻讞讬砖讬诐 讝讗"讝 讜注讚讜转谉 讘讟诇讛 诇讙诪专讬 讜讗讬谉 诇转专抓 讚讘专讬讛诐 讘诪讛 讚诇讗 砖讻讬讞讗 讻诇诇 讜诇讝讛 谞转讻讜讜谉 讘"砖 住讬' 拽诪"讙 住注讬祝 讬讜"讚 注"砖:





驻谞讬 讬讛讜砖注

转讜住驻讜转 讘讚"讛 讘砖诇诪讗 诇专讘讗 讻讜' 驻讬专砖 讘拽讜谞讟专住 讻讬讜谉 讚诇讗 讗讬爪讟专讬讱 诇驻专讜砖讬 讻讜' 讜讗讬谉 谞专讗讛 诇专"讬 讚讛讗 讙讘讬 讗讘讬讜 讻讜' 讜讙讘讬 讘谉 谞诪讬 讗讬爪讟专讬讱 诇驻专讜砖讬 诇专讘 讬讛讜讚讛 讻讜' 注讻"诇. 讜诇注谞"讚 讚讘专讬 专砖"讬 讝"诇 诪讘讜讗专讬谉 讚讜讚讗讬 诇注谞讬谉 诪转 讛讗讘 讜讻谉 讘讘谉 讗诇讬讘讗 讚专讘 讬讛讜讚讛 诇讗 讛讜爪专讱 专砖"讬 诇驻专砖 砖讜诐 讚讘专 讚驻砖讬讟讗 砖讬砖 诇讞诇拽 讘讬谉 专讬砖讗 诇住讬驻讗 讚专讬砖讗 讻讬讜谉 砖住转诐 讜诇讗 驻讬专砖 讜讗谞谉 讛讜讗 讚讗诪专讬谞谉 讚注转讬讛 讚诪住转诪讗 诇讛专讜讜讞讛 诪讻讜讜谉 讜诪讛"讟 讻砖诪转 讛讗讘 讜讛讘谉 转讜讱 讛讝诪谉 讛讜讬 讙讟 诪砖讗"讻 讘住讬驻讗 砖讗诪专 讘驻讬专讜砖 砖转讬 砖谞讬诐 爪专讬讻讛 诇拽讬讬诐 讻驻讬 讛转谞讗讬 讚诇爪注讜专讬 拽讗 诪讻讜讜谉 讜诪讻"砖 诇专"讬 讚住讙讬 讘讬谞讬拽转 讬"讞 讞讚砖 诇讛专讜讜讞讛 讜讛讜讗 讛转谞讛 砖转讬 砖谞讬诐 讗诇诪讗 讚诇爪注讜专讬 拽讗 讘注讬 讜讚讜拽讗 拽讗诪专 讜诇讗 讛讜爪专讱 专砖"讬 诇驻专砖 讗诇讗 诇注谞讬谉 讬谞讬拽转 讛讘谉 诇专讘谞谉 讚讗讜专讞讗 讚诪讬诇转讗 讛讻讬 讛讜讗 讜讗"讻 讬砖 住讘专讗 诇讜诪专 讚讗讬谉 诇讞诇拽 注讜讚 讘讬谉 住转诐 诇诪驻专砖 讚诇注讜诇诐 讘讻讜诇讛讜 诇讛专讜讜讞讛 拽诪讻讜讜谉 讜讻讬讜谉 砖讛转谞讛 讘诪讬讚讬 讚讗讜专讞讗 讘讛讻讬 诇讛专讜讜讞讛 诇讻讱 讛讜爪专讱 专砖"讬 诇驻专砖 讚讛讻讗 谞诪讬 注"讻 诇爪注讜专讛 诪讻讜讜谉 诪讚诇讗 讛讜爪专讱 诇驻专砖 讜驻讬专砖 讻谉 谞"诇 谞讻讜谉 诇砖讬讟转 专砖"讬 讝"诇 讜拽"诇:


讘讗"讚 讜谞专讗讛 诇专"讬 讻讜' 讗诇讗 诇专讘 讗砖讬 讻讜' 讛专讬 谞诪讬 谞转讻讜讜谉 诇爪注讜专讛 讻讬讜谉 讚驻讬专砖 讻讜' 注讻"诇. 讜讛诇砖讜谉 讗讬谞讜 诪讚讜拽讚拽 讚讛讗 诇拽讜砖讟讗 讚诪讬诇转讗 诇讗 驻讬专砖 讗诇讗 砖讗谞讜 讗讜诪专讬诐 讻诪驻专砖 讚诪讬 讜诪"诪 转讜讻谉 讚讘专讬 专"讬 讛诐 讘注谞讬谉 讝讛 讻讬讜谉 讚诇专讘 讗砖讬 讻诇 住转诐 讻诪驻专砖 讬讜诐 讗' 讚诪讬 注"讻 讚讟注诪讗 讚诪讬诇转讗 讚讗讬 讗讬转讗 讚诇讛专讜讜讞讛 讗讬讻讜讜谉 讛讜"诇 诇驻专讜砖讬 砖转讬 砖谞讬诐 讗注"讻 讚诇爪注讜专讛 讘注诇诪讗 讗讬讻讜讜谉 讜讛讬讬谞讜 讬讜诐 讗讞讚 讜讗"讻 诪讛"讟 讙讜驻讗 讗驻讬诇讜 诪转 诇讗 诇讬讛讜讬 讙讟 讻谞"诇 诪讚拽讚讜拽 诇砖讜谉 讛专"谉 讝"诇 砖讛注转讬拽 砖讬讟转 专"讬 讗诇讗 讚讙诐 讝讛 诇讗 讬转讻谉 诇驻讬 驻讬专讜砖 讛讗讬 谞诪讬 砖讻转讘讜 讛转讜住驻讜转 讘讚"讛 诪转谞讬转讬谉 专砖讘"讙 讚讗驻讬诇讜 诇爪注讜专讬 拽讗 诪讻讜讜谉 诇讗 谞转讻讜讜谉 诇爪注专讛 讘讞谞诐 讜谞专讗讛 讚专"讬 住"诇 讻驻讬专讜砖 拽诪讗 诇注讬诇 讜讗"讻 讛讚专讗 拽讜砖讬讗 讚诇注讬诇 诇讚讜讻转讗 讜讚讜"拽. 讜讬讜转专 谞专讗讛 讚讛"拽 专"讬 讻讬讜谉 讚专"讗 拽讗诪专 讻诇 住转诐 讻诪驻专砖 讬讜诐 讗讞讚 讚诪讬 讜讘诪驻专砖 讜讚讗讬 讗诐 诪转 讜诇讗 讛谞讬拽转讜 诇讗 讛讜讬 讙讟 讻讬讜谉 讚驻讬专砖 讗"讻 诪砖诪注 讚讘住转诐 谞诪讬 讛讜讛 讛讻讬 讻谞"诇:





讬诐 砖诇 砖诇诪讛

